**МИНИСТЕРСТВО НА ИКОНОМИКАТА**

**ОПЕРАТИВНА ПРОГРАМА „ИНОВАЦИИ И КОНКУРЕНТОСПОСОБНОСТ“ 2014-2020**

**НАСОКИ ЗА КАНДИДАТСТВАНЕ**

**по процедура на подбор на проекти**

**„Подкрепа за внедряване на иновации в предприятията“**

Съдържание

[1. Наименование на програмата: 3](#_Toc418791431)

[2. Наименование на приоритетната ос: 3](#_Toc418791432)

[3. Наименование на процедурата: 3](#_Toc418791433)

[4. Измерения по кодове: 3](#_Toc418791434)

[5. Териториален обхват: 3](#_Toc418791435)

[6. Цели на предоставяната безвъзмездна финансова помощ по процедурата и очаквани резултати: 4](#_Toc418791436)

[7. Индикатори: 5](#_Toc418791437)

[7.1.Индикатори за резултат и изпълнение съгласно оперативната програма 5](#_Toc418791438)

[7.2. Индивидуални за процедурата и проектите индикатори за изпълнение 6](#_Toc418791439)

[8. Общ размер на безвъзмездната финансова помощ по процедурата: 7](#_Toc418791440)

[9. Минимален и максимален размер на безвъзмездната финансова помощ за конкретен проект: 7](#_Toc418791441)

[10. Процент на съфинансиране 11](#_Toc418791442)

[11. Допустими кандидати: 13](#_Toc418791443)

[11.1 Критерии за допустимост на кандидатите 13](#_Toc418791444)

[11.2 Критерии за недопустимост на кандидатите 14](#_Toc418791445)

[12. Допустими партньори: 19](#_Toc418791446)

[13. Дейности, допустими за финансиране: 20](#_Toc418791447)

[13.1. Допустими дейности 20](#_Toc418791448)

[13.2. Недопустими дейности 29](#_Toc418791449)

[14. Категории разходи, допустими за финансиране: 30](#_Toc418791450)

[14.1. Условия за допустимост на разходите 31](#_Toc418791451)

[14.2. Допустими разходи 32](#_Toc418791452)

[14.3. Недопустими разходи 35](#_Toc418791453)

[15. Допустими целеви групи: 36](#_Toc418791454)

[16. Приложим режим на минимални/държавни помощи: 39](#_Toc418791455)

[17. Хоризонтални политики: 42](#_Toc418791456)

[18. Минимален и максимален срок за изпълнение на проекта: 42](#_Toc418791457)

[19. Етапи и начин за оценяване на проектните предложения, вкл. провеждане на предварителен подбор на концепции за проектни предложения: 42](#_Toc418791458)

[19.1. Оценка на административното съответствие и допустимостта 43](#_Toc418791459)

[19.2. Техническа и финансова оценка 44](#_Toc418791460)

[20. Критерии за оценка на концепциите за проектни предложения и относителната им тежест: 46](#_Toc418791461)

[21. Критерии за оценка на проектните предложения и относителната им тежест: 46](#_Toc418791462)

[22. Начин на подаване на проектните предложения/концепциите за проектни предложения: 49](#_Toc418791463)

[23. Списък на документите, които се подават на етап кандидатстване: 50](#_Toc418791464)

[24. Краен срок за подаване на проектните предложения: 60](#_Toc418791465)

[25. Адрес за подаване на проектните предложения 61](#_Toc418791466)

[26. Допълнителна информация: 61](#_Toc418791467)

[26.1. Процедура за уведомяване на неуспелите и одобрените кандидати и сключване на договори за безвъзмездна финансова помощ 61](#_Toc418791468)

[26.2. Техническо изпълнение на проектите 67](#_Toc418791469)

[26.3. Финансово изпълнение на проектите и плащане 70](#_Toc418791470)

[26.4. Мерки за информиране и публичност 72](#_Toc418791471)

[27. Приложения към Насоките за кандидатстване: 74](#_Toc418791472)

## 1. Наименование на програмата:

Оперативна програма „Иновации и конкурентоспособност“ 2014-2020

## 2. Наименование на приоритетната ос:

Приоритетна ос 1 „Технологично развитие и иновации“

Инвестиционен приоритет 1.1 „Технологично развитие и иновации”

## 3. Наименование на процедурата:

„Подкрепа за внедряване на иновации в предприятията“

## 4. Измерения по кодове:

Измерение 1 – Област на интервенция:

056 Инвестиции в инфраструктура, капацитет и оборудване в МСП, пряко свързани с научноизследователски и иновационни дейности.

057 Инвестиции в инфраструктура, капацитет и оборудване в големи дружества, пряко свързани с научноизследователски и иновационни дейности

Измерение 2 – Форма на финансиране:

01 Безвъзмездни средства.

Измерение 3 – Вид територия:

07 Не се прилага.

Измерение 4 – Териториални механизми за изпълнение:

07 Не се прилага.

Измерение 5 – Тематична цел

01 Засилване на научноизследователската дейност, развойната дейност в областта на технологиите и иновациите

Измерение 6 Вторична тема по ЕСФ

08 Не се прилага

Измерение 7 Икономическа дейност

## 5. Териториален обхват:

Проектите по процедурата следва да бъдат изпълнени на територията на Република България.

## 

## 6. Цели на предоставяната безвъзмездна финансова помощ по процедурата и очаквани резултати[[1]](#footnote-1):

**Цел на процедурата:**

Предоставяне на фокусирана подкрепа на българските предприятия за повишаване на иновационната дейност в тематичните области на ИСИС, като изпълнението на проектите, подкрепени по процедурата, следва да води до пазарна реализация на продукт (стока или услуга) или процес в приоритетните направления на тематичните области на ИСИС.

**Обосновка:**

Според класацията на Иновационния съюз от 2015 г. България попада в групата на страните „плахи иноватори“, чието представяне е с повече от 50% под средното ниво за ЕС-28 и заема предпоследно място по иновационно представяне сред ЕС-28. Най-сериозна причина за изоставането на България по отношение иновациите е делът на общите инвестиции в НИРД и иновации в сравнение с водещите световни икономики и другите държави-членки на ЕС.

Ниското ниво на иновационна активност на българските предприятия води до силна ценова конкуренция от страните с по-ниски производствени разходи и спад на пазарния дял на българския износ в редица водещи индустрии (лека промишленост, ХВП, фармацевтика, производство на желязо и стомана и др.).

Според Доклад Оценка за България, изготвен за ЕК, по-голяма част от българските фирми работят под технологичната граница, а техният растеж се основава на източници на подобрения в производителността, които не са свързани с НИРД и разпространение на знанията, нито с генериране на знания.

В резултат от това българската икономика все още не е навлязла в етапа на преход от ефикасна икономика към високо ниво на развитие, което я поставя в позицията на „догонваща” държава. Чрез подкрепата по ОПИК 2014-2020 се търсят възможности за ускоряването на прехода към икономика, базирана на знанието и в този смисъл стратегията на ОПИК 2014-2020 г. е насочена към увеличаване на инвестициите (публични и частни) в НИРД и иновации и принос за постигането на националната цел за дял от 1,5% на разходите за НИРД от БВП.

Иновационната стратегия за интелигентна специализация, която има характера на предварително условие за стартиране на мерките по Приоритетна ос 1 „Технологично развитие и иновации“ (Тематична цел 1 от ОСР) адресира необходимостта от синхронизиране на усилията в сферата на развитието на икономиката, научните изследвания и иновациите, и засилване на връзката между науката и бизнеса. Стратегическата цел на ИСИС е „До 2020 г. България да премине от групата на „плахите иноватори” в групата на „умерените иноватори”. Изпълнението на тази цел се свързва с провеждането на ефективна политика за растеж на базата на конкурентните предимства на индустрията и научните изследвания. ИСИС определя тематични области, като посредством регулярна комуникация с всички партньори и заинтересовани страни ще се гарантира непрекъснат процес на предприемаческо откритие. В тази връзка, по Приоритетна ос 1 на ОПИК (вкл. настоящата процедура) ще се подкрепят изключително дейности попадащи в специфичните тематичните области на ИСИС.

ИСИС определя следните **четири тематични области** по Цел 1:

- ИКТ и информатика;

- мехатроника и чисти технологии;

- индустрия за здравословен живот и биотехнологии;

- нови технологии в креативните и рекреативните индустрии.

Фокусът на настоящата процедура е в пълно съответствие със специфичната цел на Приоритетна ос 1 на ОПИК за повишаване на иновационната дейност на предприятията.

**Очакваните резултати** от подкрепата по процедурата се изразяват в нарастване на дела на предприятията, които внедряват и разпространяват иновации, в резултат на което ще се повиши иновационния им капацитет и конкурентоспособност.

**7. Индикатори:**

**7.1.Индикатори за резултат и изпълнение съгласно оперативната програма**

В съответствие със специфичната цел на Инвестиционен приоритет 1.1 „Технологично развитие и иновации“ проектните предложения по настоящата процедура следва задължително да имат принос към постигането на поне един от следните индикатори за резултат:

- Дял на иновативните предприятия;

- Разходи за иновации, които не са резултат от НИРД.

Информацията за постигане на индикаторите ще бъде предоставяна служебно от НСИ. При сключване на договор за предоставяне на безвъзмездна финансова помощ бенефициентът следва да попълни декларация по образец за съгласие за ползване на данни на предприятието за целите на отчитането по оперативната програма (Приложение И).

Допълнително, УО на ОПИК ще следи за изпълнението и отчитането на следните индикатори за изпълнение:

- Брой на предприятията, получаващи подкрепа;

- Брой предприятия, подпомогнати да въведат нови за фирмата продукти;

- Брой предприятия, подпомогнати да въведат нови за пазара продукти;

- Частни инвестиции, допълващи публичната подкрепа за иновации или за научноизследователски и развойни проекти.

В случай че е приложимо, кандидатите следва да предоставят информация и за следните индикатори:

- Финансирани проекти за еко-иновации.

В т. 8 от Формуляра за кандидатстване кандидатите следва да попълнят данни за базова/целева стойност по горепосочените индикатори за изпълнение в съответствие с Указанията на УО за попълване на електронен формуляр за кандидатстване – Приложение А.

**ВАЖНО:** Повече информация по отчитането на индикаторите за резултат и изпълнение по ОПИК е дадена в Методологическите насоки за отчитането на индикаторите за резултат и изпълнение по ОПИК (актуализирана версия), разработени от Управляващия орган и НСИ, публикувани на следния интернет адрес:

http://www.opcompetitiveness.bg/module3.php?menu\_id=360.

**7.2. Индивидуални за процедурата и проектите индикатори за изпълнение**

В т. 8 от Формуляра за кандидатстване, кандидатите следва да предоставят информация по посочените по-долу индикатори като имат предвид, че посочените от тях стойности ще бъдат оценявани по критериите съгласно раздел Раздел III „Конкурентоспособност на предприятието в резултат на изпълнението на проекта (прогнозни данни)“ на критериите за техническа и финансова оценка, част от Приложение Й „Критерии и методология за оценка“:

- Вътрешна норма на възвръщаемост;

- Дисконтиран срок за откупуване на инвестициите;

- Нарастване на производителността на предприятието вследствие на изпълнението на проекта;

- Нарастване на нетните приходи от продажби/Обща стойност на проекта.

**ВАЖНО:** При залагане и отчитане на индикаторите по настоящата процедура следва да се спазват Указанията на УО за попълване на електронен формуляр за кандидатстване – (Приложение А) и Критериите и методологията за оценка на проектни предложения (Приложение Й).

**ВАЖНО:** В случай на разминаване между заложените от кандидата стойности на индикаторите в т. 8 от Формуляра за кандидатстване и стойностите получени при оценката на проектното предложение, за изпълнение на проекта в договора за безвъзмездна финансова помощ ще се вземат предвид стойностите, получени при оценката на проектното предложение.

В случай че кандидатът е предвидил внедряване на еко-иновации в рамките на проекта, то той следва да попълни задължително индикатора, посочен по-долу:

- Финансирани проекти за еко-иновации.

## 

## 8. Общ размер на безвъзмездната финансова помощ по процедурата:

Общият размер на безвъзмездната финансова помощ по процедура за подбор на проекти „Подкрепа за внедряване на иновации в предприятията” е както следва:

|  |  |  |
| --- | --- | --- |
| **Общ размер на безвъзмездната финансова помощ** | **Средства от Европейския фонд за регионално развитие** | **Национално съфинансиране** |
| 97 791 500 лева  50 000 000 евро | 83 122 775 лева  42 500 000 евро | 14 668 725 лева  7 500 000 евро |

Средният годишен бюджет за държавната помощ, попадаща в обхвата на чл. 14 и чл. 28, пар. 4 от Регламент (ЕС) № 651/2014 НА КОМИСИЯТА не трябва да надхвърля 150 млн. евро.

Предвидено е следното разпределение на наличния бюджет в зависимост от категорията[[2]](#footnote-2) на предприятието-кандидат:

|  |  |  |  |
| --- | --- | --- | --- |
|  | **Микро и малки предприятия** | **Средни предприятия** | **Големи предприятия** |
| **Средства** | 29 337 450 лева  15 000 000 евро | 29 337 450 лева  15 000 000 евро | 39 116 600 лева  20 000 000 евро |

## 9. Минимален и максимален размер на безвъзмездната финансова помощ за конкретен проект:

Минимален размер на заявената безвъзмездна финансова помощ в зависимост от категорията на предприятието-кандидат:

|  |  |
| --- | --- |
| **Категория на предприятието** | **Минимален размер на заявената безвъзмездна финансова помощ** |
| Микро, малки, средни и големи предприятия | 100 000 лева |

**ВАЖНО:** За предприятията от Югозападен район, които са избрали по Елемент А „Инвестиции“ режим Регионална инвестиционна помощ съгласно чл. 13 и чл. 14 от Регламент (ЕС) № 651/2014 и не са предвидили разходи по Елемент Б „Услуги“, минималният размер на помощта е **57 500 лв.**

Максимален размер на заявената безвъзмездна финансова помощ за предприятията в зависимост от категорията на предприятието-кандидат:

|  |  |
| --- | --- |
| **Микро, малки и средни предприятия** | **Големи предприятия** |
| 1 000 000 лева | 1 500 000 лева |

**ВАЖНО:** Безвъзмездната финансова помощ по процедурата, заедно с договорената за последните седем години безвъзмездна финансова помощ по ОПРКБИ и/или ОПИК, не може да надвишава 2 500 000 лева за микро и малки предприятия, 5 000 000 лева за средни предприятия и 7 500 000 лева за големи предприятия. В случай че по време на финансовата оценка се установи надвишаване на тези прагове, Оценителната комисия служебно ги намалява до максимално допустимия размер. В случай че на етап договаряне се установи надвишаване на посочените прагове, Ръководителят на Управляващия орган взема мотивирано решение за отказ за предоставяне на безвъзмездна финансова помощ.

**Важно:** Кандидатите, които са подали проектни предложения по процедура BG16RFOP002-2.001 "Подобряване на производствения капацитет в МСП", следва да имат предвид, че ако са одобрени и сключат договор, то стойността на тази БФП ще бъде взета предвид при пресмятането на горепосочените максимални прагове за получена БФП за период от 7 години при финансовата оценка на проектните предложения, както и на етап договаряне по настоящата процедура.

В рамките на горните минимални и максимални размери са налице следните ограничения, следващи от правилата за държавни помощи:

**I. Минималният размер на допустимите разходи по Елемент „Инвестиции“** (приложимо само в случаите, когато предприятията са заявили регионална инвестиционна помощ) е както следва:

**1)** При основна промяна в целия производствен процес на съществуващ стопански обект:

Допустимите разходи трябва да надхвърлят амортизацията на активите, свързани с дейността, която предстои да бъде модернизирана (методът за производство или доставка, който се заменя с въвеждането на нов или значително се усъвършенства), за предходните три отчетни периода (години).

За целите на определяне на минималния размер на допустимите разходи:

- Под активи се има предвид дълготрайни материални и нематериални активи. Под дълготрайни материални активи се има предвид земя, сгради, съоръжения, машини и оборудване;

- Амортизацията на активите се изчислява като сумата на разходите за амортизацията на активите за предходните три отчетни периода преди започване на работата по инвестицията[[3]](#footnote-3).

- Взема се предвид само амортизацията на частта от съответния актив/активи, която се използва за методът за производство или доставка, който се заменя с въвеждането на нов или значително се усъвършенства. Частта от актива се определя като част от площта на недвижимия имот или съответно част от капацитета на съответните съоръжения, машини и оборудване;

**2)** При диверсификацията на продукцията на стопански обект с продукти, които не са били произвеждани до момента в стопанския обект:

Допустимите разходи трябва да надхвърлят с поне 200 % счетоводната стойност на активите, които се използват повторно, както са осчетоводени през финансовата година преди започването на работата по проекта.

За целите на определяне на минималния размер на допустимите разходи:

- Счетоводната стойност на активите, които се използват повторно е стойността ,на която активът е заведен в баланса на кандидата и представлява остатъчната стойност на актива, така както е вписан в счетоводните документи на кандидата/бенефициента към 31 декември на годината преди започването на работата по първоначалната инвестиция.

- Стойността на допустимите разходи трябва да бъде по-висока от стойността на счетоводната стойност на активите умножена по три;

- Следва да се вземе предвид степента, в която активите се използват повторно, т.е. само съответната част от счетоводната стойност на съответния актив, която ще бъде използвана повторно, следва да се вземе предвид.

- Под повторно използване се имат предвид случаите, когато използваните активи за производството на съществуващ продукт/услуга, ще бъдат използвани изцяло или частично и за новия продукт/услуга, който предстои да бъде произвеждан.

**II. Максимален размер на помощта**

**1)** **В случай на регионална инвестиционна помощ:**

Безвъзмездната финансова помощ, за която се кандидатства по Елемент „Инвестиции, заедно с получената държавна/минимална помощ от други източници не може да надхвърля:

**А)** Максимално допустимия размер на помощта по чл. 4, пар. 1, буква „а“ от Регламент на Комисията (ЕС) № 651/2014, както следва:

а) левовата равностойност на 18 750 000 евро, в случай че проектът ще бъде изпълняван в Югозападен район (NUTS2)[[4]](#footnote-4);

б) левовата равностойност на 37 500 000 евро, в случай че проектът ще бъде изпълняван извън Югозападен район (NUTS2).

Проверката за съответствие с максимално допустимия размер на помощта се извършва при вземане предвид на общия размер на държавната помощ и/или минималната помощ получена във връзка със същите установими допустими разходи, които се припокриват частично или напълно с разходите по проекта.

**Б)** Коригирания размер на помощта, изчислен съгласно указанията на чл. 2, пар. 20 от Регламент на Комисията (ЕС) № 651/2014, в случай че стойността на допустимите разходи на инвестиционен проект или на единен инвестиционен проект по чл. 14, пар. 13 от регламента е над левовата равностойност на 50 000 000 евро.

Единен инвестиционен проект е всяка първоначална инвестиция, започната от един и същ бенефициент (на равнище група) в срок от три години, считано от датата на започване[[5]](#footnote-5) на работите по друга подпомогната инвестиция в същия регион от ниво 3 по Общата класификация на териториалните единици за статистически цели[[6]](#footnote-6),.

**2)** **В случай на минимална помощ**

Максималният размер на помощта по режим de minimis, за която се кандидатства заедно с другите получени минимални помощи, не може да надхвърля левовата равностойност на 200 000 евро и съответно левовата равностойност на 100 000 евро в случай на едно и също предприятие, което осъществява шосейни товарни превози за чужда сметка за период от три бюджетни години.

Размерът на получените минимални помощи се определя като сбор от помощта, за която се кандидатства и получената минимална помощ от:

• предприятието кандидат;

• предприятията, с които предприятието кандидат образува „едно и също предприятие“ по смисъла на чл. 2, пар. 2 на Регламент (ЕС) № 1407/2013 и Приложение Ш към настоящите Насоки;

• всички предприятия, които са се влели, слели с или са придобити от някое от предприятията, образуващи „едно и също предприятие“ с предприятието кандидат съгласно чл. 3, пар. 8 на Регламент (ЕС) № 1407/2013;

• предприятията, образуващи „едно и също предприятие“ с предприятието кандидат, които са се възползвали от помощ de minimis, получена преди разделяне или отделяне, съгласно чл. 3, пар. 9 от Регламент (ЕС) № 1407/2013.

В случай че кандидатът е заявил минимална помощ, както по Елемент „Инвестиции“, така и по Елемент „Услуги“, общият размер на помощта следва да бъде в съответствие с горните прагове.

**3) В случай на консултантски и помощни услуги за иновации в полза на МСП“**

Максималният размер на помощта по режим „консултантски и помощни услуги за иновации в полза на МСП“ не може да надхвърля прага по чл. 28, пар. 4 от Регламент (ЕС) № 651/2014 – левовата равностойност на 200 000 евро за предприятие за всеки тригодишен период.

Праговете, посочени в т. 1), т. 2) и т. 3) не могат да бъдат заобикаляни чрез изкуствено разделяне на проекти със сходни характеристики и бенефициенти. Спазването на праговете по т. 1), т. 2) и т. 3) освен чрез Декларацията за държавни/минимални помощи по Приложение Д ще бъде проверявано и чрез проверка в Информационна система "Регистър на минималните и държавните помощи", в Публичния регистър на Европейската комисия и в Информационната система за управление и наблюдение на Структурните инструменти на ЕС в България (ИСУН) и в Информационната система за управление и наблюдение на Структурните инструменти на ЕС в България (ИСУН 2020).

## 10. Процент на съфинансиране

**1) Интензитет на помощта за режим „регионална помощ“:**

Максимален интензитет на безвъзмездната финансова помощ в зависимост от категорията на предприятието-кандидат и мястото на изпълнение на проекта:

|  |  |  |
| --- | --- | --- |
| **Категория на предприятието** | **Максимален интензитет на помощта за дейности**  ***извън* ЮЗР** | **Максимален интензитет на помощта за дейности**  ***в* ЮЗР** |
| Микро и малки предприятия | 70 % | 45 % |
| Средни предприятия | 60 % | 35 % |
| Големи предприятия | 50 % | 25 % |

**ВАЖНО:** Кандидатът следва да заложи един и същи интензитет за всички разходи в проектното си предложение, финансирани по режим „регионална помощ“, с изключение на случаите, когато проектът се изпълнява едновременно в два района с различен максимално допустим интензитет на помощта. В този случай кандидатът следва да обособи разходите съобразно приложимите интензитети за съответния район.

**2) Интензитет на помощта за режим „de minimis”:**

|  |  |
| --- | --- |
| **Категория на предприятието** | **Максимален интензитет на помощта** |
| Микро, малки, средни и  големи предприятия | 90 % |

Общият размер на помощта „de minimis” не може да надхвърля праговете, посочени в т. 9 от Насоките за кандидатстване.

**3) Интензитет на помощта за „консултантски и помощни услуги за иновации в полза на МСП“ не може да надхвърля прага по чл. 28, пар. 4 от Регламент (ЕС) № 651/2014.**

|  |  |
| --- | --- |
| **Категория на предприятието** | **Максимален интензитет на помощта** |
| Микро, малки и средни предприятия | 90 % |

Общият размер на помощта за консултантски и помощни услуги за иновации в полза на МСП не може да надхвърля левовата равностойност на 200 000 евро (391 166 лева) за предприятие за всеки тригодишен период.

Остатъкът от общите допустими разходи по проекта, независимо от приложимия режим на държавна помощ, трябва да бъде съфинансиран чрез собствени средства на кандидата или със средства от външни източници, които средства изключват всякаква публична подкрепа. Посоченото ще бъде проверявано въз основа на представената Декларация за държавни/минимални помощи по Приложение Д.

За да се изчисли интензитетът на помощта, всички данни се представят в брутно изражение - преди приспадането на данъци и други такси. Помощите, които се предоставят на няколко части (т.е. когато кандидатът предвижда да ползва авансово и/или междинно/и плащане/ия, както е посочено в т. 26.3 от Насоките за кандидатстване), се сконтират към техния размер към момента на предоставяне. Допустимите разходи се сконтират до тяхната стойност към момента на предоставяне на помощта[[7]](#footnote-7). Лихвеният процент който се използва за сконтиране, е сконтовият процент, приложим към момента на предоставяне на помощта в съответствие с чл. 7, ал. 3 от Регламент на Комисията (ЕС) № 651/2014 и чл. 3, ал 6. Регламент (ЕС) № 1407/2013. Интензитетът на безвъзмездната финансова помощ се изчислява чрез определяне на сконтираната стойност на помощта, изразена като процент от сконтираната стойност на допустимите разходи.

## 11. Допустими кандидати:

### 11.1 Критерии за допустимост на кандидатите

**1)** Допустими по настоящата процедура за подбор на проекти са само кандидати, които са търговци по смисъла на Търговския закон или Закона за кооперациите или са еквивалентно лице по смисъла на законодателството на държава-членка на Европейското икономическо пространство.

**2)** Допустими по настоящата процедура за подбор на проекти са само кандидати, които имат **минимум три** приключени финансови години (2012, 2013 и 2014 г.) преди датата на обявяване на процедурата за подбор на проекти.

**3)** Потенциалните кандидати не могат да участват в процедурата за подбор на проекти и не могат да получат безвъзмездна финансова помощ, в случай че попадат в забранителните режими на Регламент на Комисията (ЕС) № 651/2014 от 17 юни 2014 година, Регламент (ЕС) № 1407/2013 на Комисията от 18 декември 2013 г.

**4)** Кандидати могат да участват в процедурата за подбор на проекти и да получат безвъзмездна финансова помощ, в случай че **не** са недопустими кандидати съобразно демаркационната линия с други планове и програми, финансирани със средства на ЕС.

Клонове на юридически лица, регистрирани в България, **не могат** да участват в процедурата за подбор на проекти поради липсата на самостоятелна правосубектност. С оглед извършване на плащания по настоящата процедура, към датата на сключване на договора за безвъзмездна финансова помощ, кандидатът/бенефициентът следва да е регистриран по реда на Закона за търговския регистър . С оглед избягване на подмяна на оценката новорегистираното предприятие следва да бъде еднолично капиталово дружество по смисъла на Търговския закон. Едноличен собственик на капитала на новорегистрираното предприятие следва да бъде чуждестранното предприятие-кандидат по процедурата.

Бюджетът за микро и малки предприятия, съответно за средни предприятия по настоящата процедура ще се прилага само за кандидати, които са удостоверили, че попадат в съответната категория предприятие. Кандидатите, които желаят да се възползват от по-благоприятните интензитети за МСП по т. 10, 1) са длъжни да удостоверят, че са микро, малко или средно предприятие по смисъла на Закона за малките и средните предприятия и по смисъла на Приложение І към Регламент (ЕС) № 651/2014, като попълнят и представят към проектните предложения Декларация за обстоятелствата по чл. 3 и чл. 4 от ЗМСП (Приложение Е към Насоките за кандидатстване). Предприятията, които не съответстват на посочените дефиниции за микро, малко или средно предприятие, представляват големи предприятия.

Следва да се има предвид, че допустими за финансиране чрез помощ за „консултантски и помощни услуги за иновации в полза на МСП“ по чл. 28, пар. 4 от Регламент (ЕС) № 651/2014 са само предприятия, които са удостоверили, че представляват микро, малко или средно предприятие.

**ВАЖНО:** Преди сключване на договор за предоставяне на безвъзмездна финансова помощ, Управляващият орган ще извършва документална проверка на декларираната от одобрените кандидати категория на микро, малко, средно или голямо предприятие. В случай че бъде установена погрешно декларирана категория, довела до одобрение на интензитет на безвъзмездната финансова помощ по-висок от максимално допустимия за установената категория преди сключване на договора и/или до неправилно класиране, и/или до одобрение на разходи за помощ за „консултантски и помощни услуги за иновации в полза на МСП“, ще бъде издадено Решение за отказ за предоставяне на безвъзмездна финансова помощ за съответния кандидат. В случай че в категорията/статуса на одобрен кандидат преди сключване на договор за безвъзмездна финансова помощ настъпи промяна и в резултат на промяната интензитетът на помощта надхвърля максимално допустимия за новата категория съгласно т. 10 на Насоките или кандидатът се окаже недопустим за финансиране с помощ за „консултантски и помощни услуги за иновации в полза на МСП“, за съответния кандидат ще бъде издадено Решение за отказ за предоставяне на безвъзмездна финансова помощ.

### 11.2 Критерии за недопустимост на кандидатите

**1)** Потенциалните кандидати **не могат** да участват в процедурата за подбор на проекти и да получат безвъзмездна финансова помощ, в случай че:

a) са обявени в несъстоятелност или са в ликвидация, тяхната дейност е поставена под съдебен надзор, са сключили споразумение с кредитори, са преустановили дейността си, са обект на производство, свързано с такива въпроси или се намират в подобна процедура съгласно националните законови и подзаконови актове;

б) те или лицата с правомощия за представителство, вземане на решения или контрол спрямо тях са осъдени за престъпление по служба с влязла в сила присъда;

в) признати са за виновни за тежки правонарушения при упражняване на професионалната си дейност, доказани с всякакви средства, които Управляващия орган може да обоснове включително с решения на Европейската инвестиционна банка и на международни организации;

г) не са изпълнили задължения, свързани с плащане на вноски за социално осигуряване или плащане на данъци по българското законодателство, освен ако е допуснато разсрочване или отсрочване на задълженията;

д) те или лицата с правомощия за представителство, вземане на решения или контрол спрямо тях са осъдени с влязла в сила присъда за измама, корупция, участие в престъпна организация, изпиране на пари или всякаква друга незаконна дейност, ако тази незаконна дейност накърнява финансовите интереси на Съюза;

е) им е наложено административно наказание отстраняване на съответния кандидат или оферент , или изпълнител от поръчките или безвъзмездните средства от бюджета на ЕС за срок до 10 години поради:

- умишлено представяне на документи с невярно съдържание при осигуряване на информацията, изискана като условие за участие в процедура, или за непредоставяне на тази информация;

- сериозно нарушение на техните задължения по договори, финансирани от бюджета на ЕС.

ж) са обект на конфликт на интереси по смисъла на член 57 от Регламент (ЕС, ЕВРАТОМ) № 966/2012 на Европейския парламент и на Съвета от 25 октомври 2012 относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета, включително и:

i) които и/или при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ръководителя на Управляващия орган или със служители на ръководна длъжност в Управляващия орган;

ii) с които лице, на трудово или служебно правоотношение в Управляващия орган до една година от прекратяване на правоотношението е в трудов или друг договор за изпълнение на ръководни или контролни функции или в които такова лице е съдружник, притежава дялове или акции или е управител или член на орган на управление или контрол;

iii) ограниченията по т. ii се прилагат и за кандидатите, които са свързани с дружества, за които са налице обстоятелствата по предходната точка;

iv) е лице или се представлява от лице, което е на трудово или служебно правоотношение в Управляващия орган до една година от прекратяване на правоотношението;

v) конфликт на интереси е налице и когато лицето, предоставящо консултантски услуги на кандидата, попада в случаите по т. i – iv.

з) умишлено са представили невярна информация с оглед получаване на безвъзмездна помощ по настоящата процедура или не са представили изискваната информация.

**ВАЖНО**: Съгласно чл. 9, ал. 4 и 5 във връзка с чл. 9, ал. 2 от ПМС № 107/10.05.2014 г. изискванията по точки (б), (в), (д), (е), (ж) и (з) се отнасят и **за всички лица с право да представляват предприятието-кандидат[[8]](#footnote-8)**. Кандидатите са длъжни да декларират, че не попадат в някоя от категориите, посочени в точки от (a) до (з), като попълнят Декларация по чл. 9, ал. 8, т. 1 от ПМС № 107/10.05.2014 г. (Приложение Г към Насоките за кандидатстване). Моля, обърнете внимание, че Декларацията по чл. 9, ал. 8, т. 1 на ПМС № 107/10.05.2014 г. следва да бъде попълнена и подписана от **всички лица с право да представляват предприятието-кандидат (независимо от това дали го представляват заедно и/или поотделно, и/или по друг начин)**.

**2)** Потенциалните кандидати **не могат да участват** в процедурата и да получат безвъзмездна финансова помощ, в случай че попадат в **забранителните режими** на Регламент на Комисията (ЕС) № 651/2014 и Регламент на Комисията (ЕС) № 1407/2013 и по-конкретно ако:

**А)** **Тяхната основна дейност или дейността, за която кандидатстват се отнася до[[9]](#footnote-9):**

• сектора на рибарството и аквакултурите, уредени с Регламент (ЕС) № 1379/2013;

• сектора на първично производство на селскостопански продукти;

• преработка и продажба на селскостопански продукти, в следните случаи:

- когато размерът на помощта е определен въз основа на цената или количеството на тези продукти, които се изкупуват от първичните производители или се предлагат на пазара от съответните предприятия; или

- когато помощта е обвързана със задължението да бъде прехвърлена частично или изцяло на първичните производи­тели;

• сектор стоманодобив в случай на регионална помощ;

• сектор въгледобив в случай на регионална помощ;

• сектор корабостроене в случай на регионална помощ;

• сектора за производство на синтетични влакна в случай на регионална помощ;

• сектор транспорт, както и свързаната с него инфраструктура в случай на регионална помощ;

• производство и дистрибуция на електроенергия и енергийните инфраструктури в случай на регионална помощ.

Когато кандидатът упражнява едновременно дейност в горепосочените сектори по буква А) и кандидатства за дейности, попадащи в тематични области на ИСИС, безвъзмездната помощ по тази процедура се предоставя само за дейностите, осъществявани в тематичните области на ИСИС, като кандидата/бенефициента следва да води отделна счетоводна отчетност, която да гарантира отделяне на дейностите и/или разграничаване на разходите, така че дейностите в горепосочените сектори по буква А) да не се ползват от безвъзмездната помощ, предоставена по настоящата процедура.

С оглед горното кандидатът представя, като условие за плащане при първото междинно плащане, при промяна или, ако няма междинни плащания, при окончателно плащане индивидуален сметкоплан утвърден от ръководството на предприятието с включени в него обособените счетоводни сметки /подсметки/ специално открити за проекта. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите, така че дейностите в горепосочените сектори по буква А) да не се ползват от безвъзмездната помощ по процедурата.

**Б) Са предприятия, които:**

Б1. В случай че кандидатстват за регионална инвестиционна помощ са закрили същата или подобна дейност в Европейското икономическо пространство през двете години, предхождащи подаването на проектното предложение, или които към момента на подаване на проектното предложение имат конкретни планове да закрият такава дейност в срок до две години след приключването на първоначалната инвестиция, за която се кандидатства за помощта, в съответния регион;

Посоченото изискване следва да се прилага по следния начин:

- във връзка с това изискване кандидатът се разглежда на ниво група, която представлява една стопанска единица с общ източник на контрол, а не отделно юридическо лице;

- затварянето на същата или подобна дейност следва да се разглежда на ниво стопански обект, а не на нивото на даден регион или държава-членка. С други думи, дейността ще се счита за прекратена, ако кандидатът (на ниво група) закрива тази дейност, в определен стопански обект (дори ако той продължава същата или сходна дейност другаде в региона или в държавата-членка).

- Съгласно чл. 2, пар. 50 от Регламент на Комисията (ЕК) №651/2014 г „същата или подобна дейност“ означава дейност, попадаща в същия клас (четирицифрен код) от статистическата класификация на икономическите дейности NACE Rev. 2, която е въведена с Класификацията на икономическите дейности КИД 2008;

- изискването се прилага само ако закриването / преместването е свързано с различни държави от Европейското икономическо пространство (ЕИП), т.е. когато закриването се извършва в една държава от ЕИП и подпомаганата инвестиция се осъществява в друга държава от ЕИП.

- закриване означава, че съответната дейност е напълно (100%), закрита в съответния стопански обект или, че дейността е частично закрита, когато това води до значителна загуба на работни места. Значителна загуба на работни места за целите на това изискване означа загуба на най-малко 100 работни места, или намаляване на работните места в стопанския обект с най-малко 50% към датата на подаване на проектното предложение (в сравнение със средното равнище на заетостта в стопанския обект, във всяка от предходните две години);

При установяване на обстоятелството по подточка Б1 по време на изпълнение на проекта или в рамките на две години от изпълнението му, получената безвъзмездна помощ подлежи на възстановяване. Съответствието с посоченото изискване се проверява и по реда на т. 26.1 от настоящите Насоки за кандидатстване

**Б2.** В случай че кандидатстват за регионална инвестиционна помощ и/или помощ за консултантски и помощни услуги за иновации в полза на МСП“ по чл. 28, пар. 4 от Регламент (ЕС) № 651/2014:

• са обект на неизпълнено разпореждане за възстановяване вследствие на предходно решение на Европейската комисия, с което дадена помощ се обявява за незаконосъобразна и несъвместима с общия пазар.

• са предприятия в затруднено положение, както следва:

1. В случай на акционерно дружество, дружество с ограничена отговорност, командитно дружество с акции или кооперация или други дружества по Приложение I към Директива 2013/34/ЕС (което не е МСП, което съществува по-малко от три години), когато неговият записан акционерен капитал е намалял с повече от половината поради натрупани загуби. Такъв е случаят, когато приспадането на натрупаните загуби от резервите (и всички други елементи, които по принцип се считат за част от собствения капитал на дружеството) води до отрицателен кумулативен резултат, който надхвърля половината от записания акционерен капитал. За целите на настоящата разпоредба под понятието „дружество с ограничена отговорност" се разбира по-специално видовете дружества, посочени в приложение I към Директива 2013/34/ЕС, а понятието „акционерен капитал" включва, когато е уместно, премии от акции.

Преценката относно обстоятелството по т.1 се извършва по следния начин:

Едно предприятие ще бъде считано за предприятие в затруднено положение, когато сумата на т. III „Резерв от последващи оценки“, IV „Резерви“, V „Натрупана печалба (загуба) от минали години“ и VI „Текуща печалба (загуба)“ от раздел А „Собствен капитал“ на пасивите, описани в Счетоводния баланс на съответното предприятие е отрицателна стойност, която надвишава 50 % от сумата на т. I „Записан капитал“ и II „Премии от емисии“ от раздел А „Собствен капитал“ на пасивите, описани в Счетоводния баланс.

2. В случай на събирателно дружество или командитно дружество или други лица по Приложение II към Директива 2013/34/ЕС (което не е МСП, което съществува по-малко от три години), когато капиталът, вписан в баланса на дружеството, е намалял с повече от половината поради натрупани загуби. За целите на настоящата разпоредба под понятието „дружество, при което поне някои съдружници носят неограничена отговорност за задълженията на дружеството", се разбира по-специално типовете дружества, посочени в приложение II към Директива 2013/34/ЕС.

3. Когато предприятието е в процедура по колективна несъстоятелност или отговаря на критериите на своето вътрешно право, за да бъде обект на процедура по колективна несъстоятелност по искане на неговите кредитори.

4. Когато предприятието е получило помощ за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране.

**Изискванията по настоящата т. Б) се прилагат на равнище група.**

**В) Финансирането представлява:**

• помощи за дейности, свързани с износ към трети държави или държави членки, по-специално помощи, които са пряко свързани с изнесените количества, с изграждането и функционирането на дистрибуторска мрежа или с други текущи разходи във връзка с износа;

• помощ, поставена в зависимост от използване на местни за сметка на вносни стоки;

• помощ, която ще се използва за придобиването на товарни автомобили за сухопътен транспорт;

• помощи за улесняване на закриването на неконкурентоспособни въглищни мини в съответствие с Решение 2010/787/ЕС на Съвета.

**3)** С оглед **избягване на припокриването на интервенциите** между Оперативна програма „Иновации и конкурентоспособност” 2014-2020 и Програмата за развитие на селските райони 2014-2020, подкрепа по настоящата процедура за подбор на проекти **не могат да получават:**

• микропредприятия по смисъла на чл. 3-4 от Закона за малките и средните предприятия, които имат седалище или клон със седалище на територията на община, посочена в Приложение № 4 към Наредба № 9 от 21 март 2015 г. за прилагане на подмярка 4.1 „Инвестиции в земеделски стопанства“ от мярка 4 „Инвестиции в материални активи“ от Програмата за развитие на селските райони за периода 2014 – 2020 г. **и** са заявили за подпомагане дейности по проекта, които ще се осъществяват в община на територията на селските райони в Република България - Приложение № 4 към Наредба № 9/2015 г. (Приложение Т).

• предприятия, извършващи основната си икономическа дейност или кандидатстващи за финансиране на дейности за преработка и/или маркетинг на горски продукти.

• предприятия, извършващи основната си икономическа дейност или кандидатстващи за финансиране на дейности, които съгласно КИД 2008 (Приложение У към Насоките за кандидатстване) попадат в Сектор С - код на икономическа дейност 10 „Производство на хранителни продукти” и код 11 „Производство на напитки”:

- 10.1 „Производство и преработка на месо; производство на месни продукти, без готови ястия”;

- 10.2. „Преработка и консервиране на риба и други водни животни, без готови ястия”;

- 10.3 „Преработка и консервиране на плодове и зеленчуци, без готови ястия”;

- 10.4. „Производство на растителни и животински масла и мазнини”;

- 10.5. „Производство на мляко и млечни продукти”;

- 10.6. „Производство на мелничарски продукти, нишесте и нишестени продукти”;

- 10.81. „Производство на захар”;

- 10.83. „Преработка на кафе и чай”;

- 10.9. „Производство на готови храни за животни”;

- 11.01. „Производство на спиртни напитки”;

- 11.02. „Производство на вина от грозде”;

- 11.03. „Производство на други ферментирали напитки”;

- 11.04. „Производство на други недестилирани алкохолни напитки”;

- 11.06. „Производство на малц”.

## 12. Допустими партньори:

По настоящата процедура за подбор на проекти кандидатите участват индивидуално, а не съвместно с партньорски или други организации.

## 13. Дейности, допустими за финансиране:

### 13.1. Допустими дейности

Проектните предложения по настоящата процедура следва да съответстват на принципа на ефективност и ефикасност, като допустимите дейности следва да съответстват на целите на оперативната програма и да водят до постигане на специфичната цел и резултати на Инвестиционен приоритет 1.1 „Технологично развитие и иновации“ от Приоритетна ос 1 на ОПИК, при най-адекватното съотношение между очакваните разходи и ползи.

**I. Допустими проекти:**

**1)** Изпълнението на проекта следва да води до пазарна реализация на продукт (стока или услуга) или процес, попадащи в обхвата на изброените по-долу приоритетни направления на тематичните области на Иновационната стратегия за интелигента специализация:

• **ИКТ и информатика:**

* производства, особено Fabless и нови подходи за дизайн и/или асемблиране;
* ИКТ подходи в машиностроене, медицина и творчески индустрии (във връзка с другите три тематични области), вкл. дигитализация на културно-историческо наследство, развлекателни и образователни игри
* 3D дигитализация, визуализация и прототипиране;
* Big Data, Grid and Cloud Technologies;
* безжични сензорни мрежи и безжична комуникация/управление;
* езикови технологии;
* уеб, хибридни и "native" приложения, уеб базирани приложения за създаване и експлоатиране на нови услуги и продукти;
* използване на нови възможности във връзка с аутсорсинг и ИКТ-базирани услуги и системи.

• **мехатроника и чисти технологии:**

* производство на базови елементи, детайли, възли и оборудване, вграждани като част от мехатронен агрегат или самостоятелно съставляващи такъв агрегат;
* машиностроене и уредостроене, вкл. части, компоненти и системи, с акцент върху транспорта и енергетиката;
* инженеринг, реинженеринг и продължаване на жизнения цикъл на индустриални машини, уреди и системи;
* роботика и автоматизация на процеси;
* проектиране и производство на високо-технологични продукти и/или участие в над-национална производствена верига, вкл. в аеро-космическата индустрия;
* био-мехатроника;
* интелигентни системи и уреди, „интелигентни домове“ – „интелигентни градове“;
* чисти технологии с акцент върху транспорта и енергетиката (съхранение, спестяване и ефективно разпределение на енергия, електрически превозни средства и еко-мобилност, водород-базирани модели и технологии, безотпадни технологии, технологии и методи за включване на отпадъчни продукти и материали от производства в други производства).

**• индустрия за здравословен живот и биотехнологии[[10]](#footnote-10):**

* методи за чисто производство, съхранение, преработка и достигане до крайния потребител на специфични български съставки, средства и продукти (вкл. кисело мляко, мед и пчелни продукти, хляб, вино, млечни и месни продукти, етерични масла, бира, билки и билкови продукти, козметични средства и продукти);
* производство на специализирани храни и напитки (бебешки и детски, „космически“ храни);
* производство на инструменти, оборудване, консумативи за медицинска и дентална диагностика и терапия и/или участие в над-национална производствена верига;
* персонална медицина, диагностика и индивидуална терапия, лечебни и лекарствени форми и средства;
* медицински и лечебен туризъм с акцент върху възможностите за персонализация (немасов, а персонален туризъм);
* нано-технологии в услуга на медицината;
* био-технологии с пряко приложение за здравословен начин на живот;
* „сини“ технологии и приложение на нови методи и технологии в устойчивото ползване на речни и морски ресурси.

**• нови технологии в креативните и рекреативните индустрии:**

* културните и творческите индустрии (според дефиниция на ЕК: архитектура, архивно дело и библиотекарство, артистични занаятчийство, аудио-визуални форми (филми, ТВ, видео игри и мултимедия), културно наследство, дизайн, вкл. моден дизайн, фестивали, музика, сценични и визуални изкуства, издателска дейност, радио;
* компютърни и мобилни приложения и игри с образователен, маркетинг и/или развлекателен характер;
* алтернативен (селски, еко-, културен и фестивален) и екстремен туризъм и спорт (за стимулиране на несезонен, немасов, а постоянен нишов туризъм);
* производство на стоки и съоръжения с пряко приложение в тези сфери (напр. национални (регионални) носии, велосипеди, стени за катерене и др. стоки за алтернативни и екстремни спортове, костюми, декори, материали за исторически възстановки, специализирана екипировка и оборудване, печатни издания).

**2)** Проектите трябва да внедряват иновация, която е собствена разработка или на база интелектуални права, придобити от трети лица.

Съгласно Наръчника от Осло (Manuel d’Oslo 3e édition © OECD/EUROPEAN COMMUNITIES 2005) **иновация** е въвеждане в употреба на някакъв нов или значително подобрен продукт (стока или услуга) или производствен процес, на нов метод за маркетинг или на нов организационен метод в търговската практика, организацията на работните места или външните връзки, които създават пазарни предимства и при това повишават конкурентоспособността на фирмите.

По процедурата **няма** да се приемат за иновации:

* незначителни изменения или подобрения;
* рутинни модернизации[[11]](#footnote-11);
* редовни сезонни изменения (такива като в асортимента на облеклото);
* следствия от приспособяване към изискванията на отделния клиент, които не водят до съществени отлики от продукцията, произведена за останалите клиенти;
* изменения в дизайна, които не променят функционирането, предназначението или техническите характеристики на стоката или услугата;
* проста препродажба на нови стоки или услуги,придобити от други предприятия;
* увеличаване на производствения капацитет или капацитета за предоставяне на услуги чрез добавяне на производствени или логистични системи, които са много сходни с вече използваните.

Съгласно посочената дефиниция могат да бъдат разграничени следните **видове иновации**:

* **Продуктова (стока или услуга) иновация** е внедряване на стока или услуга, която е нова или значително подобрена по отношение на нейните свойства или начини на използване. Това включва и значителните подобрения в техническите характеристики, компонентите и материалите, вграден софтуер, степента на удобството при ползване или в някакви други функционални характеристики;
* **Производствена (процесна) иновация** е внедряване на нов или значително подобрен начин на производство или доставка на продукта. Тук влизат значителни изменения в технологиите, производственото оборудване и/или софтуера;
* Маркетингова иновация е внедряване на нов метод за маркетинг, включително на значителни изменения в дизайна или опаковката на продукта, неговото складиране, реклама на пазара или в определянето на неговата продажна цена;
* Организационна иновация е внедряване на нов организационен метод в търговската практика на фирмата, в организацията на работните места или външните връзки.

**ВАЖНО:** С оглед на постигане на целите и изпълнение на индикаторите, заложени в ОПИК 2014-2020, по процедурата **ще бъдат финансирани САМО проекти, въвеждащи продуктова и/или производствена иновация.**

**3)** Допустими за подкрепа по Елемент „Инвестиции“, в случаите на режим Регионална инвестиционна помощ съгласно чл. 13 и чл. 14 от Регламент (ЕС) № 651/2014 са проектни предложения, които имат за свой основен предмет осъществяването на първоначални инвестиции в материални и нематериални активи, свързани със**:**

**− създаването на нов стопански обект или**

Създаването на нов стопански обект означава създаването на нова различна производствена единица, а не на ново различно юридическо лице. За да се определи като стопански обект производствената единица трябва да е пространствено, функционално и организационно отделена единица, която се характеризира с висока степен на автономност. Определянето на инвестицията като нов стопански обект, а не разширяване на капацитета на съществуващ стопански обект е в зависимост от това дали предприятието вече има стопански обект в същото конкретно местонахождение.

**− разширяването на капацитета на съществуващ стопански обект, или**

Разширяване на капацитета на съществуващ стопански обект е налице, когато в следствие на инвестицията съществуващият стопански обект ще може да произвежда повече от поне един от вече произвежданите продукти (макар и значително усъвършенстван), при условие, че базисния производствен процес не се променя из основи.

**− диверсификацията на продукцията на стопански обект с продукти, които не са били произвеждани до момента в стопанския обект, или**

Диверсификацията на продукцията на стопански обект с продукти, които не са били произвеждани до момента в стопанския обект е налице, когато продуктът не е бил произвеждан в предприятието преди инвестицията за която се кандидатства. Незначително изменен продукт чрез рутинна продуктова иновация за разлика от основната иновация не се класифицира като продукт, който не е произвеждан преди. Диверсификацията на продукцията обхваща продукти с фундаментално нови характеристики, необхващащи незначително осъвременяване на продуктите.

За да бъде определена първоначалната инвестиция като диверсификация на продукцията на стопански обект е необходимо допустимите разходи да надхвърлят минималния праг уреден по чл. 14, пар. 7 от Регламента, който по-подробно е пояснен в т. 9.

**− основна промяна в целия производствен процес на съществуващ стопански обект.**

Промяна в целия производствен процес означава прилагането на основна за разлика от рутинна производствена (процесна) иновация. Модернизирането на част от производствения процес не попада в посочения вид първоначална инвестиция, за да е налице фундаментална промяна следва да се модернизира цялостния производствен процес.

За да бъде определена първоначалната инвестиция като основна промяна е необходимо допустимите разходи да надхвърлят минимален праг уреден в чл. 14, пар. 7 от Регламента, който по-подробно е пояснен в т. 9.

Недопустими са дейности, изпълнявани единствено за намаляване на текущите разходи на дадено предприятие, които не са свързани с горните инвестиции.

Инвестицията следва да се поддържа в региона получател най-малко пет години или три години в случай на МСП след изпълнението на инвестицията. Посоченото изискване ще бъде проверявано както чрез извършване на проверки на място, включително и относно обстоятелството дали съответният актив е доставен, инсталиран, тестван и пуснат в експлоатация, отговаря на техническите спецификации, използва се на определеното място за целите на проекта, съгласно договора за безвъзмездна финансова помощ, така и чрез проследяване на изпълнението на индикаторите по т. 7.2.

**4)** Проектът е в съответствие с хоризонталните политики, залегнали в чл. 7 и чл. 8 на Регламент (ЕС) № 1303/2013 на Европейския парламент и на Съвета.

**5)** Проектът следва да бъде технически осъществим.

**ВАЖНО:** При внедряването на иновативните продукти (стоки или услуги) или процеси не трябва да се нарушават чужди права върху интелектуална собственост. Ненарушаването на чужди права върху интелектуална собственост се декларира с Декларация за ненарушаване на чужди права върху интелектуална собственост, попълнена от кандидатите по образец (Приложение Ж към Насоките за кандидатстване). В случай на одобрение на проекта, Декларацията за ненарушаване на чужди права върху интелектуална собственост (Приложение Ж) става неразделна част от договора за предоставяне на безвъзмездна финансова помощ.

В случай че по време на или след изпълнението на проекта възникне съдебен спор, касаещ правата върху интелектуална собственост върху продукта (стоката или услугата)/процеса, внедряван чрез проект по настоящата процедура за подбор на проекти, то всички съдебни и произтичащи от съдебния спор разходи се поемат от съответния бенефициент. В случай че съдебният спор приключи с влязло в сила съдебно решение за нарушаване на право върху интелектуална собственост от страна на бенефициента, то той е длъжен да възстанови предоставените по настоящата процедура средства със съответната законна лихва.

**II. Допустими дейности:**

**Допустими по настоящата процедура са проекти, включващи следните дейности:**

**Елемент А „Инвестиции“**

* Придобиване на ново оборудване, необходимо за внедряване в производството на иновативния продукт (стока или услуга) или процес.
* Придобиване на права на интелектуална собственост върху иновациите, които ще бъдат подкрепяни по процедурата.
* Придобиване/разработване на специализиран софтуер, необходим за внедряването на иновативния продукт (стока или услуга) или процес.

*По Елемент А „Инвестиции“ кандидатите* ***сами избират един измежду*** *приложимите режими на държавна/минимална помощ, Дейностите по настоящия Елемент могат да бъда изпълнявани по преценка на кандидата :*

*- при условията и праговете за регионална инвестиционна помощ* ***или***

*- при условията и праговете за минимална помощ.*

**Елемент Б „Услуги“**

* Консултантски и помощни услуги в подкрепа на иновациите.

**Консултантски услуги в областта на иновациите включват:**

**ВАЖНО:** Посочените примери за консултантски услуги в областта на иновации имат за цел да ориентират кандидатите за възможните типове услуги, като не представляват изчерпателен списък на допустимите консултантски услуги в областта на иновациите.

- **консултиране, подпомагане и обучение в областта на трансфера на знания**, като например: консултантски услуги във връзка с осъществяване на трансфера на знания, генериран по проекта, подпомагане на внедряването в производство на придобитите в рамките на проекта права по интелектуална собственост, обучения във връзка с осъществяване на трансфер на знания и др.;

- **консултиране, подпомагане и обучение в областта на придобиването, защитата и експлоатацията на нематериални активи**, като например: услуги, свързани със защита на интелектуална собственост на национално и международно равнище върху внедряваните по проекта иновативни продукти/процеси, вкл. проучвания, извършени от Патентно ведомство или правоспособен представител по индустриална собственост; превод и други дейности, извършени с цел придобиване на права в други страни; подготовка на заявка за патент, за регистрация на полезен модел на национално и международно равнище; услуги, свързани с получаване на защитен документ; услуги, свързани с експлоатацията на патент, полезен модел и др.п.

Горепосочените дейности са допустими в случай че права по интелектуална собственост възникнат по време на изпълнение на проекта или бъдат придобити в рамките на проекта. Допустимите консултантски и юридически услуги не включват разходи, възникнали по време на изпълнение на проекта и свързани със съдебни спорове по отношение на внедрявания иновативен продукт, процес или услуга;

- **консултиране, подпомагане и обучение в областта на използването на стандарти и на правилата, които ги уреждат**, като например; предоставяне на професионални съвети и консултации относно приложимите за иновативния продукт (стока или услуга) или процес директиви, регламенти, стандарти, включително услуги, пряко свързани с постигане на съответствие на продукти с европейски/международни стандарти и др.

**Услугите в подкрепа на иновациите включват:**

**ВАЖНО:** Посочените примери за услуги в подкрепа на иновациите имат за цел да ориентират кандидатите за възможните типове услуги, като не представляват изчерпателен списък на допустимите услуги в подкрепа на иновациите.

- **осигуряване на бази данни,с цел разработване на по-ефективни продукти, процеси или услуги**, като например осигуряване на достъп до бази данни, които да бъдат използвани във връзка с подобряването на внедрявания по проекта продукт (стока или услуга) или процес;

**- осигуряване на библиотеки с цел разработване на по-ефективни продукти, процеси или услуги,** като например осигуряване на достъп до библиотеки, които да бъдат използвани във връзка с подобряването на внедрявания по проекта продукт (стока или услуга) или процес;

**ВАЖНО**: Дейностите за осигуряване на бази данни и библиотеки са допустими само за периода на изпълнение на проекта.

**- осигуряване на пазарни проучвания с цел разработване на по-ефективни продукти, процеси или услуги**, като например услуги за провеждане на пазарни анализи и проучвания на пазара, които да допринесат за успешната пазарна реализация на внедряваната по проекта иновация;

**- осигуряване на лаборатории[[12]](#footnote-12) с цел разработване на по-ефективни продукти, процеси или услуги**, като например услуги за провеждане на изследвания, измервания и изпитвания и др.;

**- осигуряване на етикети за качество с цел разработване на по-ефективни продукти, процеси или услуги**, като например услуги за придобиване на етикети за качество за внедряваната по проекта иновация;,

**- изпитване и сертифициране с цел разработване на по-ефективни продукти, процеси или услуги**, като например изпитване и сертификация на иновативния продукт (стока или услуга) или процес, респективно получаване на продуктово съответствие за иновативния продукт, в съответствие с приложимите стандарти и др.

*Приложимият режим на държавна/минимална помощ по Елемент Б „Услуги“* ***се определя спрямо категорията*** *на предприятието-кандидат.*

*Дейностите по настоящия Елемент следва да се изпълняват при условията и праговете за* *консултантски и помощни услуги за иновации в полза на МСП по чл. 28, пар. 4 от Регламент (ЕС) № 651/2014, в случаите когато кандидатът* ***е микро, малко или средно предприятие****.*

*Дейностите по настоящия Елемент следва да се изпълняват при условията и праговете за минимална помощ, в случаите когато кандидатът е* ***голямо предприятие****.*

**ВАЖНО:** Кандидатите за безвъзмездна финансова помощ могат да представят проектни предложения, включващи комбинация от двата елемента, като **Елемент А „Инвестиции” е задължителен.** Включването САМО на дейности по Елемент Б „Услуги” е НЕДОПУСТИМО по настоящата процедура.

**ВАЖНО:** При описание на дейностите във Формуляра за кандидатстване, сформирането на екип по проекта, провеждането на процедура за избор на изпълнител, изборът на изпълнител, доставката на закупеното по проекта оборудване и т.н. не следва да са обособени като отделни дейности, а да са част от описанието/методологията за изпълнение на посочените по-горе дейности.

Посочените дейности следва да са в съответствие с поне една от хоризонталните политики на ЕС, посочени в т. 17 от Насоките за кандидатстване. Съответствието с посочените хоризонтални политики ще бъде проследявано както на етап оценка на проектните предложения, така и на етап изпълнение на проектите.

**ВАЖНО:** Кандидатите нямат право да подават проектни предложения по процедурата за вече реализирани дейности или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

**ВАЖНО:** В случай че кандидатът предвижда придобиване на правата на интелектуална собственост върху предложената за внедряване иновация в рамките на проекта, при подаването на проектното предложение е необходимо да бъде предоставен сключен договор за прехвърляне на права по интелектуална собственост, удостоверяващ, че за внедряването на определен продукт(стока или услуга)/процес, кандидатът ще придобие от трето лице чрез закупуване или по друг законосъобразен начин права по интелектуална собственост в рамките на проекта. Придобиването на правата по интелектуална собственост в рамките на срока на изпълнение на проекта е изрично условие за признаване допустимостта на всички разходи, свързани с изпълнението на проекта. В случай че кандидатът не придобие правата по интелектуална собственост в рамките на срока за изпълнение на проекта съгласно договора за предоставяне на безвъзмездна финансова помощ, бенефициентът следва да възстанови предоставените му от Договарящия орган средства със съответната законова лихва.

### 13.2. Недопустими дейности

Недопустими по процедурата са следните видове дейности:

• дейности, чието изпълнение е стартирало[[13]](#footnote-13) преди подаване на проектното предложение – с изключение на предоставен сключен договор за прехвърляне на права по интелектуална собственост, удостоверяващ, че за внедряването на определен продукт(стока или услуга)/процес, кандидатът ще придобие от трето лице чрез закупуване или по друг законосъобразен начин права по интелектуална собственост в рамките на проекта. Посоченото изключение е приложимо, при условие че договорът не съдържа правнообвързващ ангажимент, който прави инвестицията (придобиването на правото по интелектуална собственост) преди подаване на проектното предложение необратима. Договорът не би съдържал описания правнообвързващ ангажимент, когато прекратяването на договора няма да доведе до значителни загуби за кандидата и когато съдържа клауза съгласно която същият влиза в сила след и при условие на подаването/одобрението на проектното предложение по настоящата процедура;

• дейности, изпълнени след крайния срок за изпълнение на дейностите по проекта;

• дейности, които вече са финансирани от други публични източници;

• закупуване на дълготрайни активи втора употреба;

• дейности за строително-монтажни работи (СМР);

• закупуване на машини/съоръжения/оборудване и нематериални дълготрайни активи, които не са пряко свързани с постигане на целите на проекта;

• закупуване на компютърно оборудване и софтуер за административни нужди на предприятието (вкл. софтуерни системи за управление – ERP, CRM и други подобни системи и модули към тях);

• консултантски услуги за разработване на проектното предложение;

• консултантски, юридически и счетоводни услуги от общ характер (различни от описаните е в т.13.1 от Насоките;

• закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството, резервни части);

• участие в семинари, работни срещи, изложения;

• закупуване или наемане на транспортни средства и съоръжения;

• закриване на неконкурентоспособни въглищни мини;

• дейности, свързани с транспортна и енергийна инфраструктура;

• извеждането от експлоатация или изграждането на атомни електроцентрали;

• инвестиции за постигане на намаляване на емисиите на парникови газове от дейности, изброени в приложение I към Директива 2003/87/ЕО;

• производството, обработката и продажбата на тютюн и тютюневи изделия;

• инвестиции в летищна инфраструктура;

• придобиването на товарни автомобили за сухопътен транспорт.

## 14. Категории разходи, допустими за финансиране:

При предоставяне на безвъзмездна финансова помощ по настоящата процедура ще бъдат взети под внимание само „допустимите разходи”, детайлно описани по-долу. Бюджетът (т. 5 от Формуляра за кандидатстване) представлява предварителна оценка на очакваните разходи и трябва точно да отговаря на стойността, посочена в проекта. Бюджетът представлява, както предварителна оценка на очакваните разходи, така и максимален размер на допустимите разходи.

По време на оценката на проектните предложения е възможно да бъдат установени обстоятелства, които да налагат промяна в бюджета. Тези обстоятелства могат да наложат и изискването на допълнителни разяснения и информация от страна на Оценителната комисия до кандидата, както и намаляване на бюджета на проектното предложение. Възможните изменения на бюджета **не могат** да доведат до увеличаване на сумата на исканата безвъзмездна помощ по настоящата процедура.

**ВАЖНО:** **Във връзка със спазването на принципа за недопускане под никаква форма на реализиране на печалба от безвъзмездните финансови средства, печалбата подлежи на възстановяване[[14]](#footnote-14).**

### 14.1. Условия за допустимост на разходите

За да бъдат допустими разходите по настоящата процедура за предоставяне на безвъзмездна финансова помощ трябва да отговарят на следните условия:

**1/** Да са необходими за изпълнението на проекта и да отговарят на принципите за добро финансово управление - икономичност, ефикасност и ефективност на вложените средства.

Разход, който не е обоснован в т. 7 и т. 11 на Формуляра за кандидатстванеще бъде премахнат от бюджета на проекта (т. 5 от Формуляра за кандидатстване) служебно от оценителната комисия.

С оглед определяне на реалистичността на предвидените разходи за закупуване на активи, кандидатът следва да приложи към Формуляра за кандидатстване *оферта и/или извлечение от каталог на производители/ доставчици и/или проучване в интернет* за всяка отделна инвестиция в активи. В случаите, когато кандидатът (и след допълнително изискване) не е представил/не е представил в изискуемия вид оферта и/или извлечение от каталог на производител/ доставчик и/или проучване в интернет за всяка отделна инвестиция в активи, съответният разход ще бъде премахнат от бюджета на проекта служебно от оценителната комисия.

Горепосочените документи са индикативни и служат за оценка на реалистичността на заложените в бюджета на проектното предложение (т. 5 от Формуляра за кандидатстване) разходи за съответните активи. По тази причина, в Приложение Ц кандидатите следва да посочат минимални технически и/или функционални характеристики на предвидените за закупуване дълготрайни материални и нематериални активи, без да указват марки, модели и други конкретни технически спецификации, които насочват към определени производители, марки и модели. В случаите, когато кандидатът предвижда за закупуване цялостна линия за производство (технологична линия за производство), състояща се от няколко компонента (машини/съоръжения/оборудване), в Приложение Ц следва да се посочат видовете и броя на компонентите на линията, както и минимални технически и/или функционални характеристики на всеки компонент по отделно. В случаите, когато кандидатът не е посочил минимални технически и/или функционални характеристики на предвидените за закупуване дълготрайни материални и нематериални активи или те не съответстват на посочените в *офертата и/или извлечението от каталог на производители/доставчици и/или проучването в интернет*, съответният разход ще бъде премахнат от бюджета на проекта (т. 5 от Формуляра за кандидатстване) служебно от Оценителната комисия. В случаите, когато Оценителната комисия премахне всички разходи от бюджета на проекта, поради непредставяне на оферта и/или извлечение от каталог на производител/ доставчик и/или проучване в интернет, недопустими разходи или непосочване или несъответствие с минимални технически и/или функционални характеристики, проектното предложение се отхвърля.

Заложените разходи следва да съответстват на представените пазарни цени, като е допустимо увеличение до 10 % от стойността на представената оферта и/или извлечение от каталог на производител/доставчик и/или проучване в интернет. При проверка на съответствието на цени в чуждестранна валута, ще се взима предвид курсът на БНБ към дата ХХ.11.2015 г. (датата на обявяване на процедурата).

Оценката на допустимостта на разходите за дълготрайни материални и нематериални активи, посочени в бюджета на проектните предложения (т. 5 от Формуляра за кандидатстване) ще бъде извършвана съгласно стойностния праг на същественост за дълготрайните материални и нематериални активи, определен в чл. 50, т. 2 от ЗКПО.

**2/** Да бъдат извършени след датата на подписване на договора за предоставяне на безвъзмездна финансова помощ и до изтичане на срока за изпълнение на проекта.

Не са допустими за финансиране проекти, които са били физически завършени или изцяло осъществени преди подаването на проектното предложение от страна на бенефициента до Управляващия орган, независимо дали всички свързани плащания са извършени от бенефициента, или не.

Разходооправдателните документи, свързани с изпълнението на допустими по проекта дейности, следва да бъдат издадени в периода на допустимост на разходите по процедурата. Плащанията могат да бъдат извършени и след края на проекта, но не по-късно от крайния срок, определен за представяне на финалния отчет за изпълнение на дейностите по проекта.

**3/** Да са в съответствие с категориите разходи, включени в договора за предоставяне на безвъзмездна помощ;

**4/** За разходите да е налична адекватна одитна следа, включително да са спазени разпоредбите за наличност на документите по чл. 140 от Регламент (ЕС) № 1303/2013 ;

**5/** Да са действително платени (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на междинния/финалния отчет по проекта от страна на бенефициента. Разходи, подкрепени с протоколи за прихващане, не се считат за допустими.

**6/** Да са отразени в счетоводната документация на бенефициента чрез отделни счетоводни аналитични сметки или в отделна счетоводна система;

**7/** Да могат да се установят и проверят, да бъдат подкрепени от оригинални разходо-оправдателни документи.

**8/** Да са за дейности, определени и извършени под отговорността на Управляващия орган и съгласно критериите за подбор на операции, одобрени от Комитета за наблюдение .

Бюджетът (т. 5 от Формуляра за кандидатстване) трябва да отразява допустимите разходи, които са свързани с изпълнението на проекта. По настоящата процедура са недопустими разходите за възстановим ДДС във връзка с изпълнението на проекта. Недопустимите разходи за възстановим ДДС няма да се считат за собствено съфинансиране от страна на бенефициента.

### 14.2. Допустими разходи

Допустимите разходи не трябва да противоречат на правилата, описани в Регламент (ЕС) № 1301/2013 на Европейския парламент и Съвета относно Европейския фонд за регионално развитие и специални разпоредби по отношение на целта „Инвестиции за растеж и работни места“, и за отмяна на Регламент (ЕО) № 1080/2006, Регламент (ЕС) № 1303/2013 на Европейския парламент и Съвета за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета и ПМС № 119/2014 за приемане на национални правила за допустимост на разходите по оперативните програми, съфинансирани от Европейския фонд за регионално развитие, Европейския социален фонд, Кохезионния фонд на Европейския съюз и от Европейския фонд за морско дело и рибарство, за финансовата рамка 2014-2020 г.

**Допустими по процедурата са следните видове разходи:**

**Елемент А „Инвестиции“**

**1)** Разходи за придобиване на машини, съоръжения и оборудване, представляващи дълготрайни материални активи, необходими за изпълнението на дейностите по проекта[[15]](#footnote-15);

**2)** Разходи за придобиване на дълготрайни нематериални активи[[16]](#footnote-16) (вкл. разходи за разработване на софтуер), необходими за изпълнението на дейностите по проекта.

**ВАЖНО:** Разходите за нематериални активи са допустими само до 50% от общите допустими инвестиционни разходи за първоначалната инвестиция при приложим режим на държавна помощ „Регионална инвестиционна помощ“ съгласно чл. 13 и чл. 14 от Регламент (ЕС) № 651/2014.

**Елемент Б „Услуги“**

**1)** Разходи за консултантски и помощни услуги в подкрепа на иновациите[[17]](#footnote-17).

Посочените разходи следва да бъдат извършени за изпълнение на дейностите по Елемент „Услуги“, посочени в т. 13.1.

**ВАЖНО:** Разходите за Елемент Б „Услуги“ не следва да надвишават 50% от общо допустимите разходи по проекта.

**ВАЖНО:** Дълготрайните материални и нематериални активи, придобити със средства по проекта, следва да бъдат използвани единствено в стопанския обект, който получава помощта, да бъдат амортизируеми, да бъдат закупени при пазарни условия от трети страни, несвързани с купувача, и да бъдат включени в активите на предприятието, получаващо помощта, както и да останат свързани с проекта, за който е предоставена помощта, за срок от минимум пет години или три години в случай на МСП.

Допустимо е и придобиването на посочените активи чрез договор за краткосрочен **финансов лизинг**, в който се съдържа задължението бенефициентът да закупи актива след изтичането на договора за лизинг, но не по- късно от крайния срок на изпълнение на проекта. Придобиването чрез финансов лизинг е допустимо при спазване на условията на чл. 19, ал. 1 и ал. 3 на ПМС № 119/2014 г.[[18]](#footnote-18) Бенефициентът може да придобие собствеността върху даден актив или чрез договор за финансов лизинг или чрез договор за покупка.

Разходите за информация и комуникация (вкл. визуализация) и за одит са недопустими за финансиране по настоящата процедура. Въпреки това, бенефициентите следва да финансират със собствени средства разходите за информация и комуникация с оглед изпълнение на задълженията им по Регламент 1303/2013 за мерки за комуникация и информация.

Когато кандидатът упражнява дейност в недопустимите сектори по т. 11.2, 2),, но е допустим кандидат по настоящата процедура, безвъзмездната помощ се предоставя само за дейностите в допустимите сектори, като кандидатът/бенефициентът следва да води отделна счетоводна отчетност, която да гарантира отделяне на дейностите и/или разграничаване на разходите, така че дейностите в горепосочените недопустими сектори да не се ползват от безвъзмездната помощ, предоставена по настоящата процедура.

С оглед горното кандидатът представя, като условие за плащане при първото междинно плащане, при промяна или, ако няма междинни плащания, при окончателно плащане индивидуален сметкоплан утвърден от ръководството на предприятието с включени в него обособените счетоводни сметки /подсметки/ специално открити за проекта. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите така че дейностите в горепосочените в недопустими сектори съгласно Регламент на Комисията (ЕС) №651/2014 г., да не се ползват от безвъзмездната помощ по процедурата.

**ВАЖНО:** Когато кандидатът упражнява едновременно дейност в недопустимите сектори по т. 11.2, 2А и 3 и кандидатства за допустими дейности, следва във Формуляра за кандидатстване ясно да обоснове, че заложените по проекта разходи ще бъдат използвани само за дейности, свързани с допустимите сектори. В противен случай, разходите ще бъдат премахнати от бюджета на проектното предложение служебно от страна на Оценителната комисия.

Също така, в случай че в резултат на извършването на даден разход ще бъдат осъществени допустима (съгласно т.13.1 от Насоките за кандидатстване) и недопустима дейност (т. 13.2 от Насоките за кандидатстване) или дейност, посочена в параграфи 2А и 3 от т.11.2 на Насоките), то този разход ще бъде премахнат от бюджета на проектно предложение служебно от страна на Оценителната комисия.

### 14.3. Недопустими разходи

**Недопустими** по процедурата са следните видове разходи:

• разходи за дълготрайни активи втора употреба;

• разходи за строително-монтажни работи (СМР);

• разходи за закупуване на машини/съоръжения/оборудване и нематериални дълготрайни активи, които не са пряко свързани с постигане на целите на проекта;

• разходи за закупуване на компютърно оборудване и софтуер за административни нужди на предприятието (вкл. софтуерни системи за управление – ERP, CRM и други подобни системи и модули към тях);

• разходи за участие в семинари, работни срещи, изложения;

• разходи за реклама на новите технологии, процеси, продукти/услуги – включително и не само публикуване на обяви в периодични издания, изработка и излъчване на рекламни спотове (радио и телевизионни), изработване на рекламни материали;

• разходи за застраховки на закупеното оборудване;

• разходи за банкови такси и комисионни;

• непредвидени разходи;

• непреки разходи (административни разходи, режийни и др.);

• разходи за закупуване на земя и сгради;

• разходи за закупуване или наемане на транспортни средства и съоръжения съгласно дефиницията в Приложение Ш;

• разходи за консултантски услуги за разработване на проектното предложение;

• разходи за одит и визуализация на проектното предложение;

• разходи за консултантски, юридически и счетоводни услуги от общ характер (различни от описаните е в т.13.1 от Насоките);

• принос в натура;

• загуби от обмяна на валута;

• разходи за възстановим ДДС;

• разходи за суровини, материали, полуобработени компоненти, консумативи за производството, резервни части;

• разходи за човешки ресурси (включително за персонал, назначен за изпълнение на проекта);

• разходи за командировки на персонала на бенефициента;

• разходи за закриване на неконкурентоспособни въглищни мини;

• разходи за транспортна и енергийна инфраструктура;

• разходи за извеждането от експлоатация или изграждането на атомни електроцентрали;

• разходи за инвестиции за постигане на намаляване на емисиите на парникови газове от дейности, изброени в приложение I към Директива 2003/87/ЕО;

• разходи за производството, обработката и продажбата на тютюн и тютюневи изделия;

• разходи за инвестиции в летищна инфраструктура;

• разходи за дейности по проекти, чието изпълнение е стартирало преди подписването на договора за безвъзмездна финансова помощ - с изключение на предоставен сключен договор за прехвърляне на права по интелектуална собственост, удостоверяващ, че за внедряването на определен продукт(стока или услуга)/процес, кандидатът ще придобие от трето лице чрез закупуване или по друг законосъобразен начин права по интелектуална собственост в рамките на проекта. Посоченото изключение е приложимо, при условие че договорът не съдържа правнообвързващ ангажимент, който прави инвестицията (придобиването на правото по интелектуална собственост) преди подаване на проектното предложение необратима. Договорът не би съдържал описания правнообвързващ ангажимент, когато прекратяването на договора няма да доведе до значителни загуби за кандидата и когато съдържа клауза съгласно която същият влиза в сила след и при условие на подаването/одобрението на проектното предложение по настоящата процедура;

• разходи за придобиването на товарни автомобили за сухопътен транспорт;

• всички разходи, които не попадат в обхвата на допустимите дейности по настоящата процедура, вкл. разходи за дейности, които не са описани във Формуляра за кандидатстване или за които от представеното описание не може да се прецени за коя дейност се отнасят и дали тя е допустима.

## 

## 15. Допустими целеви групи:

По процедурата ще бъде приложена специфична тематична фокусираност в съответствие с приоритетите на ИСИС. По настоящата процедура ще се подкрепят изключително проекти, чието изпълнение води до пазарна реализация на продукт (стока или услуга) или процес, попадащи в рамките на изброените по-долу приоритетни направления на тематичните области на ИСИС.

* **ИКТ и информатика:**
* производства, особено Fabless и нови подходи за дизайн и/или асемблиране;
* ИКТ подходи в машиностроене, медицина и творчески индустрии (във връзка с другите три тематични области), вкл. дигитализация на културно-историческо наследство, развлекателни и образователни игри
* 3D дигитализация, визуализация и прототипиране;
* Big Data, Grid and Cloud Technologies;
* безжични сензорни мрежи и безжична комуникация/управление;
* езикови технологии;
* уеб, хибридни и "native" приложения, уеб базирани приложения за създаване и експлоатиране на нови услуги и продукти;
* използване на нови възможности във връзка с аутсорсинг и ИКТ-базирани услуги и системи.

• **мехатроника и чисти технологии:**

* производство на базови елементи, детайли, възли и оборудване, вграждани като част от мехатронен агрегат или самостоятелно съставляващи такъв агрегат;
* машиностроене и уредостроене, вкл. части, компоненти и системи, с акцент върху транспорта и енергетиката;
* инженеринг, реинженеринг и продължаване на жизнения цикъл на индустриални машини, уреди и системи;
* роботика и автоматизация на процеси;
* проектиране и производство на високо-технологични продукти и/или участие в над-национална производствена верига, вкл. в аеро-космическата индустрия;
* био-мехатроника;
* интелигентни системи и уреди, „интелигентни домове“ – „интелигентни градове“;
* чисти технологии с акцент върху транспорта и енергетиката (съхранение, спестяване и ефективно разпределение на енергия, електрически превозни средства и еко-мобилност, водород-базирани модели и технологии, безотпадни технологии, технологии и методи за включване на отпадъчни продукти и материали от производства в други производства).

**• индустрия за здравословен живот и биотехнологии[[19]](#footnote-19):**

* методи за чисто производство, съхранение, преработка и достигане до крайния потребител на специфични български съставки, средства и продукти (вкл. кисело мляко, мед и пчелни продукти, хляб, вино, млечни и месни продукти, етерични масла, бира, билки и билкови продукти, козметични средства и продукти);
* производство на специализирани храни и напитки (бебешки и детски, „космически“ храни);
* производство на инструменти, оборудване, консумативи за медицинска и дентална диагностика и терапия и/или участие в над-национална производствена верига;
* персонална медицина, диагностика и индивидуална терапия, лечебни и лекарствени форми и средства;
* медицински и лечебен туризъм с акцент върху възможностите за персонализация (немасов, а персонален туризъм);
* нано-технологии в услуга на медицината;
* био-технологии с пряко приложение за здравословен начин на живот;
* „сини“ технологии и приложение на нови методи и технологии в устойчивото ползване на речни и морски ресурси.

**• нови технологии в креативните и рекреативните индустрии:**

* културните и творческите индустрии (според дефиниция на ЕК: архитектура, архивно дело и библиотекарство, артистични занаятчийство, аудио-визуални форми (филми, ТВ, видео игри и мултимедия), културно наследство, дизайн, вкл. моден дизайн, фестивали, музика, сценични и визуални изкуства, издателска дейност, радио;
* компютърни и мобилни приложения и игри с образователен, маркетинг и/или развлекателен характер;
* алтернативен (селски, еко-, културен и фестивален) и екстремен туризъм и спорт (за стимулиране на несезонен, немасов, а постоянен нишов туризъм);
* производство на стоки и съоръжения с пряко приложение в тези сфери (напр. национални (регионални) носии, велосипеди, стени за катерене и др. стоки за алтернативни и екстремни спортове, костюми, декори, материали за исторически възстановки, специализирана екипировка и оборудване, печатни издания).

Приоритет ще бъде даден на проекти, които:

- попадат в приоритетните тематични области, изведени на база на регионалната специализация, заложена в окончателния вариант на ИСИС;

Проектът на ИСИС е одобрен от Министерски съвет на 28.10.2015 г. с Решение №……… Съгласно одобрения вариант на ИСИС, публикуван на страницата на Министерство на икономиката (<http://www.mi.government.bg/bg/themes/inovacionna-strategiya-za-inteligentna-specializaciya-na-republika-balgariya-2014-2020-g-i-proces-na-i-1470-0.html>), са определени следните приоритетни тематични области:

|  |  |  |  |  |  |
| --- | --- | --- | --- | --- | --- |
| **СЗР** | **СЦР** | **СИР** | **ЮЗР** | **ЮЦР** | **ЮИР** |
| Мехатроника и чисти технологии | Мехатроника и чисти технологии | Мехатроника и чисти технологии | Информатика и ИКТ | Информатика и ИКТ | Нови технологии в креативните и рекреативните индустрии |
| Здравословен начин на живот и биотехнологии | Здравословен начин на живот и биотехнологии | Здравословен начин на живот и биотехнологии | Нови технологии в креативните и рекреативните индустрии | Мехатроника и чисти технологии | Мехатроника и чисти технологии |
| Нови технологии в креативните и рекреативните индустрии | Информатика и ИКТ | Нови технологии в креативните и рекреативните индустрии | Здравословен начин на живот и биотехнологии | Здравословен начин на живот и биотехнологии | Здравословен начин на живот и биотехнологии |

- се изпълняват на територията на Северозападния район за планиране в съответствие с предвиденото в Споразумението за партньорство прилагане на териториален подход за целенасочена подкрепа на този район;

**ВАЖНО:** С оглед на коректната оценка на проектните предложения по критерий „Регионална специализация съгласно ИСИС“ и критерий „Регионална приоритизация за проекти, изпълнявани на територията на СЗР“, за район, където се изпълнява проектът се приема районът с най-голям дял на заложени разходи по Елемент А „Инвестиции“.

Също така, закупените по проекта дълготрайни материални и нематериални активи следва да бъдат използвани в съответния район и да останат свързани с този район за срок от минимум три години за микро, малки и средни предприятия и за срок от 5 години за големи предприятия.

- включват надграждане на резултати по Рамковите програми на ЕС (вкл. ECSEL Joint Undertaking);

- включват дейности за внедряване на еко-иновации[[20]](#footnote-20).

## 16. Приложим режим на минимални/държавни помощи:

**Елемент А „Инвестиции“**

**1)** **Регионална инвестиционна помощ** съгласно чл. 13 и чл. 14 от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014).

**или**

**2)** **Помощ „de minimis”** съгласно Регламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функциониране на Европейския съюз към помощта „de minimis“.

**ВАЖНО:** По Елемент А „Инвестиции“ кандидатите по процедурата **могат да избират приложимия режим на държавни помощи** (регионална инвестиционна помощ или помощ „de minimis”) в зависимост от нуждите си и спецификата на предложения проект.

След публикуване на настоящите Насоки за кандидатстване не са допустими изменения, които могат да повлияят на съответствието на настоящата процедура с изискванията на Регламент на Комисията (ЕС) № 651/2014 и Регламент на Комисията (ЕС) № 1407/2013.

Максималните размери на помощта по посочения елемент не могат да надхвърлят максимално допустимия размер на помощта по чл. 4, пар. 1, буква „а“ и за един и същ бенефициент на равнище група по чл. 14, пар. 13 от Регламент на Комисията (ЕС) № 651/2014.

Максималният размер на помощта по посочения елемент за едно и също предприятие[[21]](#footnote-21) заедно с другите получени минимални помощи, не може да надхвърля левовата равностойност на 200 000 евро за период от три бюджетни години.

При избран режим регионална помощ и ако проектното предложение е за основна промяна в целия производствен процес на съществуващ стопански обект, допустимите разходи трябва да надхвърлят амортизацията на активите, свързани с дейността, която предстои да бъде модернизирана, през предходните три финансови години.

При избран режим регионална помощ и ако проектното предложение е за диверсификация на съществуващ стопански обект с продукти, които не са били произвеждани до момента в стопанския обект, допустимите разходи трябва да надхвърлят с поне 200 % счетоводната стойност на активите, които се използват повторно, както са осчетоводени през финансовата година преди започването на работата по проекта.

Всеки договор за предоставяне на безвъзмездна финансова помощ по настоящата процедура (схема за регионална инвестиционна помощ) представлява индивидуална помощ по смисъла на чл. 2, пар. 14, ii) от Регламент на Комисията (ЕС) № 651/2014.

**Елемент Б „Услуги“**

**1)** **Помощ за иновации в полза на МСП** съгласно чл.28, пар. 4 от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014), **приложим за микро, малки и средни предприятия.**

Максималният размер на помощта по посочения елемент не може да надхвърля прага по чл.28, пар. 4 от Регламент (ЕС) № 651/2014 – левовата равностойност на 200 000 евро за предприятие за всеки тригодишен период.

**2)** **Помощ „de minimis“** съгласно Регламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функциониране на Европейския съюз към помощта „de minimis“, **приложим за големи предприятия.**

Максималният размер на помощта по посочения елемент за едно и също предприятие заедно другите получени минимални помощи, не може да надхвърля левовата равностойност на 200 000 евро за период от три бюджетни години.

**ВАЖНО:** В случай че се прилага режим „de minimis” и по двата елемента, то посоченият праг от 200 000 евро за период от три бюджетни години се прилага към размера на помощта общо по двата елемента.

Данните за получени държавни помощи следва да бъдат надлежно посочени от кандидатите в „Декларация за държавни/минимални помощи”, попълнена по образец (Приложение Д към Насоките за кандидатстване). Държавната помощ се счита за получена от момента на сключване на договора за нейното предоставяне или от датата на издаване на друг приложим документ, който дава на кандидата юридическото право да я получи. Декларацията за държавни/минимални помощи се представя от кандидатите на етап кандидатстване и впоследствие, в случай на одобрение на проектното предложение – преди сключване на договора за безвъзмездна финансова помощ.

При определяне дали е спазен максимално допустимият размер и съответно интензитет на помощта съгласно т. 9 и 10 от настоящите Насоки за кандидатстване, ще се взема предвид общия размер на получената държавна/минимална помощ за подпомаганата дейност, проект или предприятие, независимо от това дали тази подкрепа е финансирана от местни, регионални, национални или общностни източници.

Възстановяването на неправомерно предоставена държавна помощ се извършва по реда на раздел V от Правилника за прилагане на Закона за държавните помощи, съгласно който решение на Европейската комисия за възстановяване на неправомерно предоставена държавна помощ подлежи на принудително изпълнение по реда на Данъчно-осигурителния процесуален кодекс (ДОПК). Когато с решение на Европейската комисия за възстановяване на неправомерно предоставена държавна помощ не са индивидуализирани получателите на помощ и размерът на сумата, която трябва да се възстанови, администраторът на помощ издава допълнително и акт за установяване на публично вземане по реда на чл. 166, ал. 2 и 3 от ДОПК. Не се разрешава предоставяне на нова държавна помощ на предприятие, което не е изпълнило решение на Европейската комисия за възстановяване на неправомерно предоставена държавна помощ и не е възстановило изцяло неправомерно получената държавна помощ.

Възстановяването на недължимо платените и надплатените суми, както и на неправомерно получените или неправомерно усвоени средства, се извършва в съответствие с Указания на Министерство на финансите Раздел IX от ДНФ № 2/01.07.2014 г. относно сертифициране на разходите по oперативни програми, съфинансирани от Европейския фонд за регионално развитие, Европейския социален фонд, Кохезионния фонд, Инициативата за младежка заетост и Фонда за европейско подпомагане на най-нуждаещите се лица на Европейския съюз за финансовата рамка 2014 - 2020 г. (Приложение Р към Насоките за кандидатстване).

## 17. Хоризонтални политики:

По настоящата процедура следва да е налице съответствие на проектните предложения с **поне един** от следните принципи на хоризонталните политики на ЕС:

− насърчаване на равенството между мъжете и жените и на недискриминацията - насърчаване на равните възможности за всички, включително възможностите за достъп за хора с увреждания чрез интегрирането на принципа на недискриминация. Европейският съюз насърчава равнопоставеността както между мъжете и жените, така и между представителите на различните малцинствени групи и се стреми да отстрани всички дейности, водещи до неравнопоставеност. В този контекст, настоящата процедура е отворена за всички кандидати, които отговарят на условията, посочени в т. 11 от Насоките, независимо от техния пол, етническа принадлежност или вид увреждане.

− устойчиво развитие – подкрепа за проекти, които допринасят за опазване на околната среда, повишаване на ресурсната ефективност и смекчаване на последиците от изменение на климата и приспособяване към тях.

В т. 11 от Формуляра за кандидатстване кандидатите следва да представят информация за съответствието на проектното предложение с поне един от посочените принципи.

Прилагането на заложените в проекта принципи ще се проследява на етап изпълнение на проектното предложение.

## 18. Минимален и максимален срок за изпълнение на проекта:

Продължителността на изпълнение на всеки проект не следва да надвишава **18 /осемнадесет/ месеца**, считано от датата на влизане в сила на договора за предоставяне на безвъзмездна финансова помощ.

## 19. Етапи и начин за оценяване на проектните предложения, вкл. провеждане на предварителен подбор на концепции за проектни предложения:

Подборът на проектни предложения по настоящата процедура ще се основава на принципа на финансиране, основано на нуждите – съответствие с основните предизвикателства пред бизнеса/икономиката, идентифицирани в Споразумението за партньорство, стратегията на ОПИК и приложимите стратегически документи.

В тази връзка, критериите за допустимост и за техническа и финансова оценка по настоящата процедура са насочени към разрешаване на предизвикателствата, свързани с:

- ниската степен на иновативност на дейността на българските предприятия;

- малки по обем и неефективни инвестиции в иновации.

Оценката и класирането на проектните предложения по настоящата процедура се извършва от Оценителна комисия, определена с акт на Ръководителя на Управляващия орган. Всички проектни предложения, подадени в срок, се оценяват в съответствие с Критериите и методологията за оценка на проектните предложения по процедурата, посочени в т. 21 и Приложение Й към Насоките за кандидатстване. Не се допуска въвеждането на допълнителни критерии за оценка или изменение на критериите по време на провеждането на процедурата по оценка на постъпилите проектни предложения с изключение на случаите по чл. 13, ал. 6 от ПМС № 107/2014.

Оценката на проектните предложения включва:

**Етап 1:** Оценка на административното съответствие и допустимостта;

**Етап 2:** Техническа и финансова оценка.

### 19.1. Оценка на административното съответствие и допустимостта

В процеса на оценка на административното съответствие и допустимостта на проектните предложения по процедурата, ще бъде проверявано дали:

- проектното предложение се отнася за обявената процедура за подбор на проекти;

- формулярът за кандидатстване отговаря на всички формални изисквания и на одобрения образец в системата ИСУН 2020;

- налице са всички документи, представени и попълнени съгласно изискванията, посочени в т. 23 от настоящите Насоки за кандидатстване;

- въз основа на Формуляра за кандидатстване и представените документи е налице съответствие на кандидатите и проектните дейности с критериите за допустимост, посочени в т. 11, т.13 и т. 18 от Насоките за кандидатстване.

Само проектни предложения, преминали успешно оценка на административното съответствие и допустимостта, подлежат на по-нататъшно разглеждане и оценка.

След приключване на оценката на административното съответствие и допустимостта, на интернет страницата на Управляващия орган (www.opcompetitiveness.bg) се публикува списък с предложените за отхвърляне на този етап от оценката проектни предложения с посочени основанията за това. Кандидатите, чиито проектни предложения са предложени за отхвърляне могат да подадат писмени възражения чрез ИСУН 2020 срещу предложението за отхвърлянето им пред ръководителя на управляващия орган в срок до 7 работни дни от деня, следващ датата на публикуване на списъка на посочената интернет страница. Управляващият орган уведомява писмено кандидатите за резултатите от разглеждането на техните възражения в срок до 20 работни дни след изтичането на срока за възражения.

Процедурата за разглеждане на възраженията протича по реда на чл. 20, ал. 4-13 от ПМС № 107/2014 г.

### 19.2. Техническа и финансова оценка

Техническата и финансова оценка се извършва само за проектните предложения, които са преминали успешно оценка на административното съответствие и допустимостта.

Критериите за техническа и финансова оценка на проектните предложения са обособени в раздели и подраздели, както е указано в Таблицата с критериите за техническа и финансова оценка, по-долу. Критериите за техническа и финансова оценка на проектните предложения по процедурата са подробно указани в Приложение Й към Насоките за кандидатстване.

Техническата оценка и финансовата оценка на проектните предложения включва и проверка и оценка на реалистичността, ефективността и допустимостта на всички предвидени дейности и разходи. В случай че в процеса на техническа и финансова оценка Оценителната комисия установи наличието на обстоятелства (напр. включени в проектното предложение недопустими дейности, недопустими и/или нереалистични разходи, дублиране на заложени дейности и/или разходи и др.), това може да доведе до изменение на бюджета на проектното предложение (т. 5 от Формуляра за кандидатстване). Следва да се има предвид, че промените в бюджета не могат да доведат до увеличаване на размера на безвъзмездната финансова помощ. Поради това, в интерес на кандидата е да планира дейности и да представи бюджет, реалистични и ефективни от гледна точка на целта на проекта и планираните разходи.

По време на оценката, предложените индикативни цени за инвестиции в активи ще подлежат на проверка от страна на Оценителната комисия по отношение на реалистичност спрямо посочените цени в приложените оферти/извлечения от каталози на производители/ доставчици и/или проучвания в интернет.

В случай че по време на техническата и финансова оценка се установи несъответствие между данните за приключените финансови години 2012, 2013 и 2014 г., посочени в Бизнес плана (Приложение Б), и данните, видни от представените относими финансово-счетоводни документи от кандидата (документите по т. 23, представляващи част от годишния отчет за дейността), Оценителната комисия служебно ще коригира данните в Бизнес плана съгласно информацията от представените финансово-счетоводни документи.

В случай че по време на техническата и финансова оценка се установи, че в представените от кандидата финансово-счетоводни документи за 2012, 2013 и 2014 година или на същите, публикувани в Търговския регистър, липсват определени редове (редове по кодове), които участват в изчисленията на критериите съгласно Приложение Й към Насоките за кандидатстване, Оценителната комисия ще ги приема за нулеви стойности и ще ги коригира в представения от кандидата Бизнес план (Приложение Б).

В случай на некоректно изчислени редове в представените от кандидата финансово-счетоводни документи за 2012, 2013 и 2014 година или на същите, публикувани в Търговския регистър, Оценителната комисия ще приема за коректна стойността на определения ред/клетка, като няма да преизчислява нейната стойност съобразно стойностите на съставните ѝ клетки.

В случай на разминаване между представените от кандидата финансово-счетоводни документи за 2012, 2013 и 2014 година и същите, публикувани в Търговския регистър, водещи ще бъда документите, публикувани в Търговския регистър.

За постигане на достатъчна прецизност и ефективност при оценяване на кандидатите по процедурата при изчисляване на стойностите и показателите по критериите на етап техническа и финансова оценка закръглението ще се извършва до четвъртия знак след десетичната запетая. По отношение на определяне на четвъртия знак след десетичната запетая ще се прилага математическото правило за закръгление, като в случай че петият знак на получената стойност е ≥ 5, четвъртият знак ще се закръглява към по-голямата от него цифра.

В случай че по време на финансовата оценка се установи надвишаване интензитета на безвъзмездната финансова помощ и/или максималният размер на безвъзмездната финансова помощ, определен в настоящите Насоки за кандидатстване, Оценителната комисия служебно го намалява до максимално допустимия интензитет и/или размер.

В случай че по време на финансовата оценка се установи наличие на недопустими разходи или на разходи, които не са съпоставими с пазарните цени за аналогични активи, Оценителната комисия служебно коригира/премахва съответните разходи от бюджета на проекта (т. 5 от Формуляра за кандидатстване).

Корекциите в бюджета са финалния етап от техническа и финансова оценка на проектните предложения. В случай че служебно бъдат извършени корекции на данни в бюджета на проекта на етап техническа и финансова оценка, съблюдавайки Приложение Й от пакета документи (Критерии и методология за оценка на проектните предложения), Оценителната комисия няма да извършва допълнително преразглеждане на критериите, върху които коригираните данни в бюджета биха се отразили.

Извън тази проверка е възможно да бъдат установени и други обстоятелства, които да изискват допълнителна пояснителна информация или документ от кандидатите относно декларираните обстоятелства и представените документи, съгласно т. 23 от Насоките за кандидатстване. Допълнителни разяснения и документи от кандидатите могат да бъдат изискани като за целта ще бъде предоставян срок от 5 (пет) работни дни от датата на получаване на искането за предоставяне на допълнителни разяснения/документи, като денят на получаване на искането не се брои. Исканията за представяне на допълнителни документи и разяснения ще се изпращат през ИСУН 2020 чрез електронния профил на кандидата, като кандидатът ще бъде известяван за посоченото електронно чрез електронния адрес, асоцииран към неговия профил. За дата на получаване на исканията за документи/информация се счита датата отбелязана в ИСУН 2020, на която кандидатът е влязъл в профила си за да провери съдържанието на изпратеното чрез ИСУН искане. В случай че посоченото действие не бъде отразено в ИСУН в рамките на 3 дни от изпращане на искането, срокът за представяне на допълнителни документи/информация започва да тече от деня, следващ изтичането на 3-дневния срок. Кандидатът представя допълнителните разяснения и/или документи по електронен път чрез ИСУН 2020. Допълнителна информация може да бъде предоставена само по искане на оценителната комисия, като информацията не следва да съдържа елементи, водещи до подобряване на първоначалното проектно предложение. При непредставяне на изисканата допълнителна информация или разяснения в срок, проектното предложение може да бъде отхвърлено само и единствено на това основание или съответно да получи по-малък брой точки. Всяка информация, предоставена извън официално изисканата от Оценителната комисия, няма да бъде вземана под внимание. По изключение кандидатът може да предостави информация с уведомителен характер (напр. промяна в адреса за кореспонденция, правноорганизационната форма, лицето, представляващо дружеството и други подобни обстоятелства), която не води до подобряване на първоначалното проектно предложение и се предоставя писмено чрез ИСУН 2020.

Техническият процес свързан с представянето на допълнителна информация/документи е описан в Ръководството за потребителя за модул “Е-кандидатстване” в ИСУН 2020[[22]](#footnote-22).

## 20. Критерии за оценка на концепциите за проектни предложения и относителната им тежест:

Неприложимо

## 21. Критерии за оценка на проектните предложения и относителната им тежест:

|  |  |
| --- | --- |
| **Критерии** | **Макс. брой точки** |
| **I. Иновативност и пазарна приложимост на подкрепяната иновация** | **35** |
| 1. Степен на защита на подкрепяната по проекта иновация | 8 |
| 2. Новост на подкрепяната иновация | 15 |
| 3. Пазарна приложимост и жизнеспособност на иновацията | 8 |
| 4. Подкрепяната по проекта иновация е резултат от съвместна дейност между кандидата и научна организация или собствена за кандидата дейност | 4 |
| **II. Иновативен капацитет и финансова стабилност на кандидата** | **31** |
| 1. Опит на кандидата в изпълнението на дейности, сходни с дейностите, за които се кандидатства (съгласно Справката за иновационна дейност на предприятието през периода 2012-2014, подавана към НСИ) | 3 |
| 2. Предприятия, занимаващи се с научно-изследователска и развойна дейност (НИРД) – средно за 2012, 2013 и 2014 г.: | 5 |
| 3. Придобити права по интелектуална собственост[[23]](#footnote-23) от кандидата управителя и/или съдружниците[[24]](#footnote-24) му | 3 |
| 4. Внедрени стандарти | 2 |
| 5. Средно претеглен коефициент на напусналите служители (2012, 2013 и 2014 г.) | 3 |
| 6. Средно претеглен коефициент на приходи от износ (2012, 2013, 2014 г.) | 3 |
| 7. Средно претеглен маржин на печалбата (2012, 2013, 2014 г.) | 4 |
| 8. Средно претеглена брутна добавена стойност (2012, 2013, 2014 г.) | 4 |
| 9. Средно претеглен коефициент на търговска активност (2012, 2013, 2014 г.) | 4 |
| **III. Конкурентоспособност на предприятието в резултат на изпълнението на проекта (прогнозни данни)** | **16** |
| 1. Вътрешна норма на възвръщаемост (IRR) | 4 |
| 2. Дисконтиран срок за откупуване на инвестициите (DPP) | 4 |
| 3. Нарастване на производителността на предприятието вследствие на изпълнението на проекта | 4 |
| 4. Нарастване на нетните приходи от продажби/Обща стойност на проекта | 4 |
| **IV. Приоритизиране на проекти** | **13** |
| 1. Регионална специализация съгласно ИСИС | 3 |
| 2. Регионална приоритизация за проекти, изпълнявани на територията на СЗР | 2 |
| 3. Надграждане на резултати по Рамковите програми на ЕС | 5 |
| 4. Подкрепа за еко-иновации. | 3 |
| **V. Реалистичност на разходите по проекта** | **5** |
| 1. Реалистичност на разходите по проекта | 5 |
| ***Максимален брой точки:*** | **100** |

Проектните предложения, получили минимум 60 точки на етап „Техническа и финансова оценка”, се класират в низходящ ред съобразно получената оценка, като се изготвят отделни списъци за класиране съобразно декларираната от кандидата категория на предприятието. За финансиране се предлагат всички или част от проектите по реда на класирането до покриване на размера на бюджета за съответната група съгласно технологичната интензивност и категория МСП.

В случай че дадено проектно предложение получи „0“ точки по показател „Новост на подкрепяната иновация“, проектното предложение се отхвърля.

За проектни предложения, които са получили еднакъв средноаритметичен брой точки на етап „Техническа и финансова оценка“, класирането ще се извърши по следния начин: Проектните предложения ще бъдат класирани съобразно получения брой точки по раздел „Иновативност и пазарна приложимост на подкрепяната иновация“. В случай че проектните предложения имат равен брой точки по посочения раздел, същите ще бъдат класирани съобразно получения брой точки по раздел „Иновативен капацитет и финансова стабилност на кандидата“. В случай че проектните предложения имат равен брой точки и по този раздел същите ще бъдат класирани съобразно получения брой точки по раздел „Конкурентоспособност на предприятието в резултат на изпълнението на проекта (прогнозни данни)“. В случай че проектните предложения имат равен брой точки и по този раздел същите ще бъдат класирани съобразно получения брой точки по раздел „Приоритизиране на проекти“. В случай че проектните предложения имат равен брой точки и по този раздел същите ще бъдат класирани съобразно получения брой точки по раздел „Реалистичност на разходите по проекта“ .

**Решение за отхвърляне** на дадено проектно предложение ще бъде взимано на следните основания:

- Предложението е непълно или не отговаря в други отношения на поставените условия за административно съответствие;

- Кандидатът не отговаря на условията за допустимост;

- Проектът не отговаря на условията за допустимост;

- Не са спазени други критерии, посочени в Насоките за кандидатстване;

- Кандидатите умишлено са представили невярна информация с оглед получаване на безвъзмездна помощ по настоящата процедура или не са представили изискваната задължителна според Насоките за кандидатстване информация.

**ВАЖНО: В случаите, когато в рамките на период от три приключени финансови години, следващи годината на приключване на проекта не бъде постигната най-малко 75 % от средната претеглената стойност на индикаторите за изпълнение (Вътрешна норма на възвръщаемост, Дисконтиран срок за откупуване на инвестициите, Нарастване на производителността на предприятието вследствие на изпълнението на проекта, Нарастване на нетните приходи от продажби/Обща стойност на проекта), Управляващият орган ще изиска възстановяване на от 5% до 25 % от реално платения размер на безвъзмездната финансова помощ при условията и по реда, посочени в договора за безвъзмездна финансова помощ (Приложение К към настоящите Насоки за кандидатстване).**

Пример за изчисляване на финансовите корекции, в резултат от неизпълнение на заложените индикатори ще бъде предсотавен в Приложение Ч.

## 22. Начин на подаване на проектните предложения/концепциите за проектни предложения:

Подаването на проектното предложение по настоящата процедура се извършва по изцяло електронен път чрез попълване на уеб базиран формуляр за кандидатстване и подаване на формуляра и придружителните документи чрез **Информационната система за управление и наблюдение на Структурните инструменти на ЕС в България (ИСУН 2020)** единствено с използването на Квалифициран електронен подпис (КЕП), чрез модула „Е-кандидатстване“ на следния интернет адрес: https://eumis2020.government.bg.

Подготовката и подаването на проектното предложение в ИСУН 2020 се извършва по следния начин: Кандидатът влиза в ИСУН 2020, след регистрация чрез имейл и парола, избира настоящата процедура за кандидатстване от „Отворени процедури“и създава ново проектно предложение.

Проектното предложение по настоящата процедура се изготвя от кандидата, съгласно инструкциите на УО, дадени в Указанията за електронно кандидатстване (Приложение А към настоящите насоки за кандидатстване).

**Изискващите се съгласно т. 23 от Насоките за кандидатстване придружителни документи** към формуляра за кандидатстване също **се подават изцяло електронно**. Посочените документи се описват в т. 12 от Формуляра преди подаването му.

Всички документи се представят на български език без корекции. Документ, чийто оригинал е на чужд език, се представя и в превод на български език.

**Важно:** Проектното предложение се подава електронно чрез ИСУН 2020, като се подписва с КЕП от лице с право да представлява кандидата[[25]](#footnote-25). В случаите, когато кандидатът се представлява заедно от няколко физически лица, проектното предложение се подписва от всяко от тях при подаването.

Моля, обърнете внимание, че проектно предложение е препоръчително да се подава винаги от профила на кандидата, не от друг профил, тъй като впоследствие ще бъде използван именно този профил за комуникация с Управляващия орган и за отстраняване на забелязани неточности по време на оценката на проектните предложения.

До приключването на работата на оценителната комисия кандидатът има възможност да оттегли своето проектно предложение като подаде писмено искане в УО, като това обстоятелство се отбелязва от потребител на ИСУН от УО със съответните права.Следва да се има предвид, че Формулярът за кандидатстване представлява и заявление за помощ по смисъла на разпоредбите на чл. 6, параграф 2 на Регламент на Комисията (ЕС) № 651/2014 и има за цел и потвърждаване на съответствие с условията на посочената разпоредба.

Моля, обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова, изключително важно е тези документи да съдържат цялата необходима информация.

При съставянето на т. 5 „Бюджет“ от Формуляра за кандидатстване следва да се има предвид, че той ще бъде разходван като се спазват правилата на приложимото национално законодателство, както следва:

- Бенефициентите, които не се явяват възложители по ЗОП прилагат ПМС № 118/20.05.2014 за условията и реда за определяне на изпълнител от страна на бенефициенти на безвъзмездна финансова помощ;

- Закон за обществените поръчки и актовете по неговото прилагане.

Кандидатите следва да съобразят, че съгласно посоченото национално законодателство, редът за провеждане на процедурите за определяне на изпълнител/и се определя въз основа на стойността и предмета на услугата или доставката, независимо в кой раздел или перо на бюджета са предвидени съответните разходи. Не се допуска разделяне на предмета на услугата или доставката с цел заобикаляне прилагането на посочените нормативни актове.

Кандидатът носи цялата отговорност за верността на финансовата информация, представена в т. 5 „Бюджет“ от Формуляра за кандидатстване.

## 23. Списък на документите, които се подават на етап кандидатстване:

Кандидатите по процедурата за безвъзмездна финансова помощ следва да представят следните документи, по изцяло електронен път чрез ИСУН 2020 с помощта на КЕП:

**ВАЖНО:** За целите на настоящите Насоки под „лице с право да представлява кандидата“ следва да се разбира официален представител на предприятието-кандидат, като документите, които се подават на етап кандидатстване, **не могат да се подписват с КЕП** от упълномощени лица.

**а/** Бизнес план, по образец съгласноПриложение Б, **подписан с КЕП от лице с право да представлява кандидата и се прикачва в ИСУН 2020** ;

**ВАЖНО:** В случай че Бизнес планът (Приложение Б) не е представен в изискуемия образец или не са попълнени всички таблици, същият не може да бъде допълнително изискван от кандидатите и проектното предложение ще бъде отхвърлено, тъй като допълнителното му представяне ще доведе до подобряване на качеството на проектното предложение и до нарушаване на принципите по чл. 10 от ПМС 107/2014 г. Бизнес планът се подписва от лице с право да представлява кандидата. В случаите, когато кандидатът се представлява заедно от няколко физически лица, бизнес планът се подписва от всяко от тях.

**б/** Декларация, че кандидатът е запознат с условията за кандидатстване – попълнена по образец (Приложение В) към Насоките за кандидатстване **– подписана с КЕП и прикачена в ИСУН 2020 .**

**в/** Декларация по чл. 9, ал. 8, т. 1 на ПМС № 107/10.05.2014 – попълнена по образец (Приложение Г) към Насоките за кандидатстване – **подписана с КЕП и прикачена в ИСУН 2020;**

**г/** Декларация за държавни/минимални помощи – попълнена по образец (Приложение Д) към Насоките за кандидатстване **– подписана с КЕП и прикачена в ИСУН 2020 ;**

**д/** Декларация за обстоятелствата по чл. 3 и чл. 4 от Закона за малките и средните предприятия – попълнена по образец (Приложение Е) към Насоките за кандидатстване – **подписана с КЕП и прикачена в ИСУН 2020;**

**е/** Декларация за ненарушаване на чужди права върху интелектуална собственост - попълнена по образец (Приложение Ж) към Насоките за кандидатстване – **подписана с КЕП и прикачена в ИСУН 2020;**

**ВАЖНО:** С декларациите по букви б/, в/, г/, д/ и е/ се декларират данни, които декларатора декларира в лично качество или съответно данни за представляваното от него юридическо лице, като за верността им се носи наказателна отговорност, която също е лична.

Декларациите по букви б/, г/, д/ и е/ се подписват и попълват от лице с право да представлява кандидата. В случаите, когато кандидатът се представлява заедно от няколко физически лица, се попълват данните и декларациите се подписват от всяко от тях.

Декларацията по буква в/ се попълва и се подписва от всички лица, с право да представляват кандидата (независимо от това дали заедно и/или поотделно, и/или по друг начин).

При подаване на проектното предложение посочените декларации следва да бъдат с дата след обявяване на процедурата и предхождаща или съответстваща на датата на подаване на придружителните документи.

**ж/** Сравнителен анализ на внедряваната иновация, попълнен по образец (Приложение З) към Насоките за кандидатстване - **подписан с КЕП и прикачен в ИСУН 2020.** В случаите, когато кандидатът се представлява заедно от няколко физически лица, Сравнителния анализ се подписва от всяко от тях.

**з/** Документи в подкрепа на иновативността на внедрявания продукт (стока или услуга) или процес, описана в Формуляра за кандидатстване –  **подписани с КЕП и прикачени в ИСУН 2020:**

- патент;

- свидетелство за регистрация на полезен модел за иновацията, внедрявана по проекта;

- свидетелство за регистрация на промишлен дизайн;

- заявка за патент за изобретение/свидетелство за регистрация на полезен модел/свидетелство за регистрация на промишлен дизайн или

- лицензионен договор, с който се разрешава използването на съответния обект на интелектуална собственост;

- договор за прехвърляне на ноу-хау;

- договор за прехвърляне на права по интелектуална собственост;

- декларация за авторски права върху произведението предмет на внедряваната иновация – Раздел 2 от Приложение Ж.

- договор за придобиване на резултати от НИРД;

- техническа документация, публикации, доклади, резултати от проведени тестове, изследвания, независими становища/оценки от компетентни организации, упражняващи своята основна дейност в приоритетното направление на тематичната област на ИСИС, в рамките на което ще бъде реализирана иновацията;

-сключен договор за прехвърляне на права по интелектуална собственост, удостоверяващ, че за внедряването на определени продукти (стоки или услуги) или процеси, кандидатът ще придобие от трето лице чрез закупуване или по друг законосъобразен начин права по интелектуална собственост в рамките на проекта;

**Важно:** Договорът не следва да съдържа правнообвързващ ангажимент, който прави инвестицията (придобиването на правото по интелектуална собственост) преди подаване на проектното предложение необратима. Договорът не би съдържал описания правнообвързващ ангажимент, когато прекратяването на договора няма да доведе до значителни загуби за кандидата и когато съдържа клауза, съгласно която същият влиза в сила след и при условие на подаването/одобрението на проектното предложение по настоящата процедура.

**и/** Проучване/Удостоверение за правен статус, издадено от Патентно ведомство[[26]](#footnote-26) – в случаите, когато кандидатът е представил патент за изобретение, свидетелство за регистрация на полезен модел, свидетелство за регистрация на промишлен дизайн или заявка за патент/полезен модел/промишлен дизайн –  **подписан с КЕП и прикачен в ИСУН 2020;**

**й/** Удостоверение от Националния статистически институт (НСИ) относно кода на основната икономическа дейност на кандидата (въз основа на данни за 2014 г.)[[27]](#footnote-27) – **подписано с КЕП от лице с право да представлява кандидата и прикачен в ИСУН 2020**;

**к/** Техническа спецификация на предвидените за закупуване ДМА и ДНА – по образец Приложение Ц, **подписана с КЕП от лице с право да представлява кандидата и прикачена в ИСУН 2020**. В случаите, когато кандидатът се представлява заедно от няколко физически лица, техническата спецификация се подписва от всяко от тях.

**ВАЖНО:** В случай че Техническата спецификация (Приложение Ц) не е представена в изискуемия образец, документът не може да бъде допълнително изискван от кандидатите и проектното предложение ще бъде отхвърлено, тъй като допълнителното му представяне ще доведе до подобряване на качеството на проектното предложение и до нарушаване на принципите по чл. 10 от ПМС 107/2014 г.

**л/** Оферта и/или извлечение от каталог на производител/ доставчик и/или проучване в интернет[[28]](#footnote-28) за всяка отделна инвестиция в активи – ДМА и ДНА с предложена цена от производителя/доставчика[[29]](#footnote-29) –  **подписан с КЕП от лице с право да представлява кандидата и прикачен в ИСУН 2020**.

**ВАЖНО:** Документите по буква л/ трябва да съдържат информация за: наименование на оферента; технически и/или функционални характеристики на оборудването, съответстващи на посочените в Приложение Ц минимални технически и/или функционални характеристики, цена на оборудването и вид на валутата.

В случай че кандидатът представя оферта, от нея следва да е видно лицето, което я е издало от името на оферента, като напр. подпис, електронен подпис или разпечатка на електронно съобщение, с което е получена.

В случай че кандидатът представя проучвания в интернет, той следва да приложи разпечатка на съответната интернет страница на производителя/доставчика, подписана с КЕП от лице с право да представлява кандидата и прикачена в ИСУН 2020.

**м/** Отчет за приходите и разходите и Счетоводен баланс за 2012 г., 2013 г. и 2014 г.[[30]](#footnote-30) (индивидуален)-  **подписан с КЕП от лице с право да представлява кандидата и прикачен в ИСУН 2020**.

В случай че посочените документи са оповестени в Търговския регистър към датата на кандидатстване и са в идентичен формат на този, в който са подадени към НСИ, това обстоятелство ще се проверява по служебен път съгласно чл. 23, ал. 6 от Закона за търговския регистър.

**н/** Справка за група предприятия за 2012, 2013 и 2014 г.[[31]](#footnote-31) (ако е приложимо) -  **подписана с КЕП от лице с право да представлява кандидата и прикачена в ИСУН 2020, заверено от кандидата.**  **В случай че кандидатът не съставя посочената справка същият следва да представи списък на предприятията, с които формира група предприятия (подписан с КЕП от лице с право да представлява кандидата).**

В случай че посочените документи са оповестени в Търговския регистър към датата на кандидатстване и са в идентичен формат на този, в който са подадени към НСИ, това обстоятелство ще се проверява по служебен път съгласно чл. 23, ал. 6 от Закона за търговския регистър.

**о/** Справка за приходите и разходите по видове и икономически дейности[[32]](#footnote-32) за 2012, 2013 и 2014 г. - **подписана с КЕП от лице с право да представлява кандидата и прикачена в ИСУН 2020.**

В случай че посочените документи са оповестени в Търговския регистър към датата на кандидатстване и са в идентичен формат на този, в който са подадени към НСИ, това обстоятелство ще се проверява по служебен път съгласно чл. 23, ал. 6 от Закона за търговския регистър.

**п/** Справка за нетекущите (дълготрайните) активи за 2012, 2013 и 2014 г.[[33]](#footnote-33) -  **подписана с КЕП от лице с право да представлява кандидата и прикачен в ИСУН 2020.**

В случай че посочените документи са оповестени в Търговския регистър към датата на кандидатстване и са в идентичен формат на този, в който са подадени към НСИ, това обстоятелство ще се проверява по служебен път съгласно чл. 23, ал. 6 от Закона за търговския регистър.

**р/** Отчет за заетите лица, средствата за работна заплата и други разходи за труд[[34]](#footnote-34) за 2012 г., 2013 г. и 2014 г. -  **подписан с КЕП от лице с право да представлява кандидата и прикачен в ИСУН 2020.**

В случай че посочените документи са оповестени в Търговския регистър към датата на кандидатстване и са в идентичен формат на този, в който са подадени към НСИ, това обстоятелство ще се проверява по служебен път съгласно чл. 23, ал. 6 от Закона за търговския регистър.

**ВАЖНО:** Документите по букви м/, н/, о/, п/ и р/следва да бъдат представенивъв формат идентичен на този, в който са подадени към Националния статистически институт, като част от Годишния отчет за дейността на предприятието.

**с/** Данъченамортизационен план, удостоверяващ сумата на разходите за амортизация на активите, свързани с дейностите, които ще бъдат модернизирани за **предходните три отчетни периода преди започване на работата по инвестицията[[35]](#footnote-35)** (документът се изисква в случаите, когато приложимият режим по Елемент А „Инвестиции“ е „регионална помощ“ и чрез проекта се осъществява основна промяна в целия производствен процес на съществуващ стопански обект - **подписан с КЕП от лице с право да представлява кандидата и прикачен в ИСУН 2020**

***или***

Счетоводен амортизационен план, удостоверяващ балансовата стойност на активите, които се използват повторно, към 31 декември на годината[[36]](#footnote-36) преди започване на работата по инвестицията (документът се изисква в случаите, когато приложимият режим по Елемент А „Инвестиции“ е „регионална помощ“ и чрез проекта се осъществява диверсификацията на продукцията на стопански обект с продукти, които не са били произвеждани до момента в стопанския обект**), подписан с КЕП от лице с право да представлява кандидата и прикачен в ИСУН 2020**;

**т/** Справка-декларация относно активите, свързани с дейността, която ще се модернизира или активите, които ще бъдат използвани при производството на нов продукт (Приложение Ъ) - **подписана с КЕП от лице с право да представлява кандидата и прикачена в ИСУН 2020**. В случаите, когато кандидатът се представлява заедно от няколко физически лица, се попълват данните и Справката се подписва от всяко от тях.

Документът се изисква в случаите, когато приложимият режим по Елемент А „Инвестиции“ е „регионална помощ“ и чрез проекта се осъществява основна промяна в целия производствен процес на съществуващ стопански обект или диверсификацията на продукцията на стопански обект с продукти, които не са били произвеждани до момента в стопанския обект.

**у/** Справка за иновационната дейност на предприятието през периода 2012-2014 година[[37]](#footnote-37) ( **подписана с КЕП от лице с право да представлява кандидата и прикачена в ИСУН 2020**. Документът е незадължителен, но е необходим за техническата и финансова оценка - непредставянето на съответния документ няма да доведе до отхвърляне на проектното предложение, но кандидатът няма да получи точки по критерий „Опит на кандидата в изпълнението на дейности, сходни с дейностите, за които се кандидатства”.

В случай че посочените документи са оповестени в Търговския регистър към датата на кандидатстване и са в идентичен формат на този, в който са подадени към НСИ, това обстоятелство ще се проверява по служебен път съгласно чл. 23, ал. 6 от Закона за търговския регистър.

**ф/** Справка за научноизследователска и развойна дейност за 2012г., 2013 г. и 2014 г.[[38]](#footnote-38) **- подписана с КЕП от лице с право да представлява кандидата и прикачена в ИСУН 2020**. Документът е незадължителен, но е необходим за техническата и финансова оценка - непредставянето на съответния документ няма да доведе до отхвърляне на проектното предложение, но кандидатът няма да получи точки по критерий „Предприятия, занимаващи се с научно-изследователска и развойна дейност (НИРД)“.

В случай че посочените документи са оповестени в Търговския регистър към датата на кандидатстване и са в идентичен формат на този, в който са подадени към НСИ, това обстоятелство ще се проверява по служебен път съгласно чл. 23, ал. 6 от Закона за търговския регистър.

**х/** В случаите, когато кандидатът е заявил въведени международно признати стандарти (съгласно т. 11 от Формуляра за кандидатстване), той следва да представи сертификат, който е валиден към датата на кандидатстване -  **подписан с КЕП от лице с право да представлява кандидата и прикачен в ИСУН 2020**. Документът е незадължителен, но е необходим за техническата и финансова оценка - непредставянето на съответния документ/и няма да доведе до отхвърляне на проектното предложение, но кандидатът може да получи по-малък брой точки или да не получи точки по критерий “Внедрени стандарти и системи за управление”.

**ц/** Документи, доказващи наличието на придобити права по интелектуална собственост от кандидата, управителя и/или съдружниците му - **подписани с КЕП от лице с право да представлява кандидата и прикачени в ИСУН 2020.** Документът е незадължителен, но е необходим за техническата и финансова оценка - непредставянето на съответния документ/и няма да доведе до отхвърляне на проектното предложение, но кандидатът може да получи по-малък брой точки или да не получи точки по критерий „Придобити права по интелектуална собственост от кандидата, управителя и/или съдружниците му“.

**ч/** Писма за референция от потенциални клиенти – **подписани с КЕП от лице с право да представлява кандидата и прикачени в ИСУН 2020.** Документът е незадължителен, но е необходим за техническата и финансова оценка на проектните предложения - непредставянето на съответния документ/и няма да доведе до отхвърляне на проектното предложение, но кандидатът може да получи по-малък брой точки или да не получи точки по критерий „Пазарна приложимост и жизнеспособност на иновацията“.

**ш/** Референция от органа, предоставил помощта по съответната Рамкова програма, за добро изпълнение на проект - **подписана с КЕП от лице с право да представлява кандидата и прикачена в ИСУН 2020.** Документът е незадължителен, но е необходим за техническата и финансова оценка на проектните предложения - непредставянето на съответния документ/и няма да доведе до отхвърляне на проектното предложение, но кандидатът може да получи по-малък брой точки или да не получи точки по критерий „Надграждане на резултати по Рамковите програми на ЕС“.

Кандидатите следва да се уверят, че всички документи са представени в изискуемата форма (всички декларации са попълнени по образец и са подписани с КЕП от толкова лица – колкото се изисква съгласно настоящите Насоки за кандидатстване).

В случай че кандидатът не е представил някой от документи по букви от б/ до й/ и от л/ до ш/ или ги е представил, но не са в изискуемата форма, същите могат да бъдат изискани допълнително от Оценителната комисия като за целта ще бъде предоставян срок от 5 (пет) работни дни от датата на получаване на искането за предоставяне на допълнителни разяснения/документи, като денят на получаване на искането не се брои. Исканията за представяне на допълнителни документи и разяснения ще се изпращат през ИСУН 2020 чрез електронния профил на кандидата, като кандидатът ще бъде известяван за посоченото електронно чрез електронния адрес, асоцииран към неговия профил. За дата на получаване на исканията за документи/информация се счита датата отбелязана в ИСУН 2020, на която кандидатът е влязъл в профила си, за да провери съдържанието на изпратеното чрез ИСУН искане. В случай че посоченото действие не бъде отразено в ИСУН в рамките на 3 дни от изпращане на искането, срокът за представяне на допълнителни документи/информация започва да тече от деня следващ изтичането на 3 дневния срок.

В случай на непредставяне на изискан документ след изискването му или след представянето му, но не в изискуемата форма, или представянето му, но след изтичане на съответния определен срок, проектното предложение може да бъде отхвърлено само и единствено на това основание или съответно да получи по-малък брой точки.

Оценителната комисия може по всяко време да проверява декларираните от кандидатите данни, както и да изисква разяснения относно документите, представени съгласно т. 23 от Насоките за кандидатстване.

Представената информация и документи в никакъв случай и при никакви обстоятелства не трябва да променят първоначалните условия на представените проектни предложения.

Всяка информация, предоставена извън официално изисканата от Оценителната комисия, няма да бъде вземана под внимание. По изключение кандидатът може да предостави информация с уведомителен характер (напр. промяна в адреса за кореспонденция, правноорганизационната форма, лицето, представляващо дружеството и други подобни обстоятелства), която не води до подобряване на първоначалното проектно предложение и се предоставя писмено в УО.

Техническият процес, свързан с представянето на допълнителна информация/документи, е описан в Ръководството за потребителя за модул “Е-кандидатстване” в ИСУН 2020.

**ВАЖНО: При деклариране на неверни данни от страна на кандидатите ще бъдат уведомявани органите на прокуратурата.**

## 24. Краен срок за подаване на проектните предложения[[39]](#footnote-39):

Ще се прилага процедура на подбор на проекти **с един краен срок за кандидатстване**.

**Крайният срок за подаване на проектни предложения е ХХ.ХХ.2016 г. (60 дни след обявяване на процедурата).**

**ВАЖНО:** В рамките на настоящата процедура кандидатите могат да подадат само едно проектно предложение[[40]](#footnote-40) при съобразяване на изискванията по т. 9 от настоящите Насоки за кандидатстване. В рамките на настоящата процедура проектно предложение може да подаде само едно предприятие от няколко свързани предприятия, осъществяващи сходна дейност. Под свързани предприятия се разбират предприятията по чл. 4, ал. 4-8 от Закона за малките и средните предприятия. Под сходна дейност следва да се разбира дейност, попадаща в същия клас (четирицифрен код) съгласно Класификация на икономическите дейности - КИД-2008 (Приложение У).

Кандидатите могат да задават допълнителни въпроси и да искат разяснения във връзка с Насоките за кандидатстване до 21 дни преди крайния срок за подаване на проектни предложения. Допълнителни въпроси могат да се задават само по електронната поща, посочена по-долу, като ясно се посочва наименованието на процедурата за подбор на проекти:

Адрес на електронна поща: ………………………**@mi.government.bg.**

Отговорите на въпросите на кандидатите се публикуват на интернет страницата на Управляващия орган - www.opcompetitiveness.bg, на Единния информационен портал за обща информация за управлението на Европейските структурни и инвестиционни фондове – [www.eufunds.bg](http://www.eufunds.bg), както и в ИСУН 2020 в срок до 7 работни дни, считано от датата на тяхното получаване, но не по-късно от 11 календарни дни преди определения краен срок за подаване на проектни предложения по процедурата.

Публикуваните отговори на въпроси задължително се вземат под внимание от страна на Управляващия орган, Оценителната комисия по процедурата при оценката на проектните предложения и от кандидатите по процедурата.

Не могат да се дават разяснения, които съдържат становище относно качеството на конкретно проектно предложение. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 25. Адрес за подаване на проектните предложения

Проектните предложения по настоящата процедура се подават по изцяло електронен път чрез ИСУН 2020 на следния интернет адрес: https://eumis2020.government.bg.

## 26. Допълнителна информация:

### 26.1. Процедура за уведомяване на неуспелите и одобрените кандидати и сключване на договори за безвъзмездна финансова помощ

Управляващият орган уведомява писмено чрез ИСУН 2020 всеки от кандидатите от списъците с отхвърлени проектни предложения и съответно с резервни проектни предложения в срок до 10 работни дни от издаване на решението за одобрение на доклада на оценителната комисия и предоставяне на безвъзмездна финансова помощ, като посочва основанията за класирането/отхвърлянето им. В срок до 10 работни дни от получаване на решението кандидатът може да поиска писмено по електронен път чрез ИСУН 2020 допълнителни разяснения относно основанията за класирането/отхвърлянето му. Искания за допълнителни разяснения, касаещи дадено проектно предложение по настоящата процедура, се подават в писмена форма до Ръководителя на Управляващия орган. Исканията се разглеждат като се извършва необходимата проверка и се изпраща писмен отговор до подателя, съдържащ конкретните основания довели до отхвърляне на съответното проектно предложение.

Съгласно чл. 25, ал. 1 от ПМС № 107/10.05.2014 г., Управляващият орган уведомява по електронен път чрез ИСУН 2020 всички **одобрени кандидати** за решението си в срок до 10 работни дни от издаването му, като ги информира какви допълнителни документи и в какъв срок трябва да представят в съответствие с чл. 9, ал. 8, т. 2. от ПМС № 107/10.05.2014 г.

**А)** Писменото уведомление чрез ИСУН 2020 до одобрените за финансиране кандидати, съдържа покана за сключване на договор и изискване на следните документи:

**а/** Удостоверение от Националната агенция за приходите за липса на задължения на кандидата (издадено не по-рано от 6 месеца преди датата на представянето му) – подписано с КЕП от лице с право да представлява кандидата и прикачено в ИСУН 2020;

**б/** Свидетелство за съдимост на всички лица, представляващи кандидата и вписани в Търговския регистър, или определени като такива в учредителния акт, когато обстоятелството не подлежи на вписване, издадено не по-рано от 6 месеца преди датата на представянето му - подписано с КЕП от лице с право да представлява кандидата и прикачено в ИСУН 2020.

Когато за някое от горепосочените лица, свидетелството за съдимост подлежи на издаване от чуждестранен орган, същото се представя в легализиран превод - подписано с КЕП от лице с право да представлява кандидата. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**в/** Нотариално заверено пълномощно, в случаите, когато договорът за безвъзмездна финансова помощ ще бъде подписан от лице, различно от законния/ите представител/и на кандидата, съгласно Удостоверението за актуално състояние или вписванията в Търговския регистър – подписано с КЕП от лице с право да представлява кандидата и прикачено в ИСУН 2020.

Посочените документи се представят от одобрените кандидати преди сключване на договорите за предоставяне на безвъзмездна финансова помощ, като преди представяне на договорите за подпис, ще се извършва проверка за съответствие на кандидатите с изискванията на чл. 9, ал. 1, ал. 2 и ал. 3 на ПМС № 107/10.05.2014 г. въз основа на представените документи.

Срокът за представяне на посочените документи не може да бъде по-кратък от 5 работни дни считано от датата на получаване на уведомлението.

**Предмет на проверката при сключване на договора ще бъде и обстоятелството дали кандидатът е регистриран по реда на Търговския закон или съответно Закона за кооперациите.**

**Б)** За документална проверка на декларираната категория предприятие при сключване на договорите за предоставяне на безвъзмездна финансова помощ одобрените кандидати следва да представят в горепосочения срок, указан от Управляващия орган и:

**г/** Справка за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП – Приложение Е1, подписана с КЕП от лице с право да представлява кандидата и прикачена в ИСУН 2020 – не се изисква за независими предприятия по смисъла на чл. 4, ал. 2 и ал. 4 от ЗМСП.

**д/** Следните документи, относими и отразяващи разпределението на капитала за периода, за който се декларират данни в Декларацията за обстоятелствата по чл. 3 и чл. 4 от Закона за малките и средните предприятия:

- *Книга за акционерите* - приложимо за акционерните дружества с поименни акции;

- *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), събирателните дружества и командитните дружества;

- *Книга за акционерите и устав* - приложимо за командитните дружества с акции;

- *Устав* - приложимо за кооперациите;

- *Справка за разпределение капитала на дружеството* – приложимо за акционерните дружества.

Посочените документи се представят подписани с КЕП от лице с право да представлява кандидата и прикачени в ИСУН 2020, в случай че не са оповестени в Търговския регистър. В случай че посочените документи са оповестени в Търговския регистър, същите ще се проверяват по служебен път съгласно чл. 23, ал. 6 от Закона за търговския регистър.

**е/** Отчет за приходите и разходите и Счетоводен баланс[[41]](#footnote-41) за последната приключена финансова година[[42]](#footnote-42), в случай че не е представен на етап кандидатстване – подписан с КЕП от лице с право да представлява кандидата и прикачено в ИСУН 2020.

В случай че посочените документи са оповестени в Търговския регистър, същите ще се проверяват по служебен път съгласно чл. 23, ал. 6 от Закона за търговския регистър.

**ж/** Отчет за заетите лица, средствата за работна заплата и други разходи за труд[[43]](#footnote-43) (за последните две приключени финансови години на кандидата, в случай че не са представени на етап кандидатстване) – подписан с КЕП от лице с право да представлява кандидата и прикачени в ИСУН 2020.

Посочените документи се представят подписани с КЕП от лице с право да представлява кандидата и прикачени в ИСУН 2020, в случай че не са оповестени в Търговския регистър. В случай че посочените документи са оповестени в Търговския регистър, същите ще се проверяват по служебен път съгласно чл. 23, ал. 6 от Закона за търговския регистър.

**ВАЖНО: Преди сключване на договор, Управляващият орган ще извършва документална проверка на декларираната от одобрените кандидати категория на микро, малко, средно или голямо предприятие. В случай че бъде установена погрешно декларирана категория, довела до одобрение на интензитет на безвъзмездната финансова помощ, по-висок от максимално допустимия и/или до неправилно класиране, за съответния кандидат ще бъде издадено Решение за отказ за предоставяне на безвъзмездна финансова помощ. В случай че в категорията/статуса на одобрен кандидат преди сключване на договор за безвъзмездна финансова помощ настъпи промяна, и в резултат на промяната интензитетът на помощта надхвърля максимално допустимия за новата категория съгласно т. 10 на Насоките, за съответния кандидат ще бъде издадено Решение за отказ за предоставяне на безвъзмездна финансова помощ.**

**Преди сключване на договор, Управляващият орган ще извършва и документална проверка за включени проекти в списъка с одобрените за финансиране проектни предложения/списъка с резервни кандидати за свързани предприятия, осъществяващи сходна дейност. В случай че бъде установено наличие на посоченото обстоятелство, ще бъде издадено Решение за отказ за предоставяне на безвъзмездна финансова помощ на всяко проектно предложение от списъка с одобрени за финансиране проектни предложения, класирано след първото такова по точки, което също е включено списъка с одобрени за финансиране проектни предложения/списъка с резервни проектни предложения.**

**В) Предмет на проверка преди сключване на договора за безвъзмездна финансова помощ е и доказване с документи на следните декларирани на етап кандидатстване обстоятелства:**

**В1.** В случай че кандидатстват за регионална инвестиционна помощ:

**з)** Недопустими са кандидати (на ниво група), които са закрили същата или подобна дейност в Европейското икономическо пространство през двете години, предхождащи подаването на проектното предложение, или които към момента на подаване на проектното предложение имат конкретни планове да закрият такава дейност в срок до две години след приключването на първоначалната инвестиция, за която се кандидатства за помощта, в съответния регион:

С оглед на горното преди сключване на договора кандидатите следва да представят Приложение (пояснителни бележки), съставна част от годишния финансов отчет или съответно консолидирания финансов отчет (за група предприятия) за 2014 г.[[44]](#footnote-44) - **подписано с КЕП от лице с право да представлява кандидата и прикачено в ИСУН 2020**.

В случай че посоченият документ е оповестен в Търговския регистър към датата на кандидатстване, същият ще се проверява по служебен път съгласно чл. 23, ал. 6 от Закона за търговския регистър.

**В2.** В случай че кандидатстват за регионална инвестиционна помощ и/или „помощ за консултантски и помощни услуги за иновации в полза на МСП“ по чл. 28, пар. 4 от Регламент (ЕС) № 651/2014:

**и)** Недопустими са кандидати по чл. 2, пар. 18, буква „г“ от Регламент на Комисията (ЕС) № 651/2014, които са получили помощ за оздравяване и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране

С оглед на горното преди сключване на договора кандидатите следва да представят Справка-извлечение за 2014 г. от счетоводните сметки на кандита по индивидуалния сметкоплан, утвърден от ръководството на предприятието, отчитащи приходите от дейността в т.ч., отчитащи нетните приходи от продажби, включително и приходите от финансирания и субсидии от държавата, както и отсрочени и разсрочени публични вземания - **подписана с КЕП от лице с право да представлява кандидата и прикачена в ИСУН 2020**.

Преди сключване на договора за безвъзмездна помощ по процедурата ще бъде извършвана и служебна проверка в публичния регистър на Европейската комисия (<http://ec.europa.eu/competition/elojade/isef/index.cfm?clear=1&policy_area_id=3>), а също и в Информационна система "Регистър на минималните и държавните помощи" относно обстоятелството дали кандидатът е получавал помощ за оздравяване или съответно помощ за преструктуриране.

В случай на липсващ/и изискуем/и документ/и и/или несъответстващ/и на изискванията документ/и, когато кандидатът е декларирал в писмен вид причините за това, като приложи/приведе доказателства, че непредставянето на съответния/те документ/и е по независещи от кандидата причини, може да бъде указан допълнителен срок за представяне на необходимите документи.

В случай че за конкретен кандидат се установи необходимост от допълнителни разяснения и/или доказателства във връзка с декларирани от кандидата данни, на кандидата не се предоставя за подпис договора за безвъзмездна финансова помощ и на същия се определя допълнителен срок за предоставянето му/им.

След представяне на допълнителните разяснения и/или доказателства и проверката им Управляващият орган преценява дали да бъде сключен договор за безвъзмездна финансова помощ с кандидата или да бъде издадено Решение за отказ за предоставяне на безвъзмездна финансова помощ.

Договори за предоставяне на безвъзмездна финансова помощ се сключват с всички кандидати, които представят липсващите и/или несъответстващите на изискванията документи в рамките на допълнително указания срок. С кандидатите, които не представят липсващите документи или отново представят документи, които не съответстват на изискванията, не се сключват договори и се издава мотивирано решение за отказ за предоставяне на безвъзмездна финансова помощ. На тяхно място ще бъдат поканени за договаряне съответният брой кандидати от резервния списък (в случай че такъв е съставен), по поредността на класирането им до изчерпване на общия наличен бюджет по процедурата.

Когато при извършване на проверката по същество на представените от кандидатите, документи при сключване на договор за безвъзмездна помощ, се установи несъответствие между декларирани данни на етап кандидатстване и информацията, посочена в представените документи, договор за безвъзмездна финансова помощ не се сключва, като за договаряне ще бъдат поканени съответният броя кандидати от резервния списък (в случай че такъв е съставен), по поредността на класирането им в съответната категория предприятие, до изчерпване на общия наличен бюджет по процедурата.

Ако кандидат по одобрен за финансиране проект откаже сключване на договор за безвъзмездна финансова помощ, се пристъпва към сключване на договор с кандидатите от резервния списък (в случай че такъв е съставен) по поредността на класирането им в съответната категория предприятие, до изчерпване на наличния бюджет по процедурата.

Ръководителят на Управляващия орган взема мотивирано решение за отказ за предоставяне на безвъзмездна финансова помощ и ако преди момента на сключването на договора:

- кандидатът не сключи договор в срока, определен в поканата;

- се установи надхвърляне на прага на допустимите държавни/минимални помощи;

- се установи надхвърляне на праговете на получена Безвъзмездната финансова помощ по процедурата, заедно с договорената за последните седем години безвъзмездна финансова помощ по ОПРКБИ и/или ОПИК;

- се установи несъответствие с друго изискване за допустимост, посочено в насоките за кандидатстване;

- кандидатът не представи информация, изискана от УО на етап договаряне.

В случай че след сключване на договора за предоставяне на безвъзмездна финансова помощ възникнат съмнения относно невярно декларирани данни, Управляващият орган може да провери дали бенефициентът е микро, малко,средно или голямо предприятие като бъдат изискани съответните подкрепящи документи, включително и по отношение на партньорите и свързаните предприятия на бенефициента.

Преди сключването на договорите за безвъзмездна финансова помощ се извършва служебно кръстосана проверка на дейностите, предложени от потенциалните бенефициенти на помощта от ОПИК с оглед избягване на двойно финансиране на дейности.

За извършване на проверката се използва:

а) информацията от извършена справка за двойно финансиране в ИСУН 2020;

б) информацията, предоставена от кандидата в проектното предложение;

в) при съмнение за непълна или невярна информация, предоставена от кандидата, се изпраща писмено искане до органа, сключил договор за финансиране на проект със същия кандидат относно предоставяне на допълнителна информация за характера на финансираните дейности;

г) Други способи, които по преценка на екипа по договаряне по процедурата са приложими за проверка за липса на двойно финансиране.

Ако в резултат на извършената проверка, се установи наличие на двойно финансиране на проект или на дейности от проекта, Ръководителят на Управляващия орган взема мотивирано решение за отказ за предоставяне на безвъзмездна финансова помощ.

При сключване на договор за безвъзмездна финансова помощ, бенефициентът подписва Декларация за нередности (Приложение М) и Декларацията за съгласие данните на кандидата да бъдат предоставени от НСИ на УО по служебен път – в оригинал, попълнена по образец (Приложение И). В случай че към датата на сключване на договора за предоставяне на безвъзмездна финансова помощ са настъпили промени в декларираните обстоятелства на етап кандидатстване в Декларацията за държавни помощи (Приложение Д), Декларацията за обстоятелствата по чл. 3 и чл. 4 от Закона за малките и средните предприятия (Приложение Е) и в Декларацията по чл. 9, ал. 8, т. 1 на ПМС № 107/10.05.2014 (Приложение Г), същите се попълват и представят отново. При подписване на договора Декларацията за нередности (Приложение М), Декларацията по чл. 9, ал. 8, т. 1 на ПМС № 107/10.05.2014 (Приложение Г), Декларацията за ненарушаване на чужди права по интелектуална собственост (Приложение Ж) и Декларацията за съгласие данните на кандидата да бъдат предоставени от НСИ на УО по служебен път – попълнена по образец (Приложение И) се представят в оригинал и стават приложение към договора.

д) Други документи – Заявление за профил за достъп на ръководител на бенефициента до ИСУН 2020, – Заявление за профил за достъп на упълномощени от бенефициента лица до ИСУН 2020.

### 26.2. Техническо изпълнение на проектите

В процеса на изпълнение на проектите бенефициентите могат да възлагат на изпълнители (подизпълнители) извършването на определени дейности по проекта. Изпълнителите не са партньори по изпълнението на проекта и се избират в съответствие с реда за определяне на изпълнител от страна на бенефициенти на договорена безвъзмездна финансова помощ от ЕСИФ. В случаите, когато бенефициентът е възложител по смисъла на ЗОП, при избор на изпълнител/и същият задължително прилага разпоредбите на ЗОП и актовете по прилагането му, както и указанията, заложени в Ръководството за изпълнение на договори за безвъзмездна помощ по ОПИК 2014-2020 ([www.opcompetitiveness.bg/images/filerepository/Operativno%20rukovodstvo%20OPIC.zip](http://www.opcompetitiveness.bg/images/filerepository/Operativno%20rukovodstvo%20OPIC.zip)) . В случаите, когато бенефициентът не е възложител по смисъла на ЗОП, при избор на изпълнител/и, бенефициентът задължително прилага разпоредбите на ПМС № 118/20.05.2014 за условията и реда за определяне на изпълнител от страна на бенефициенти на безвъзмездна финансова помощ от Европейския фонд за регионално развитие, Европейския социален фонд, Кохезионния фонд, Европейския фонд за морско дело и рибарство, Финансовия механизъм на Европейското икономическо пространство и Норвежкия финансов механизъм, както и указанията, заложени в Ръководството за изпълнение на договори за безвъзмездна помощ.

При подаване на междинен/финален отчет за изпълнението на проекта, Управляващият орган ще извършва задължителен последващ контрол и проверка за спазване на правилата за избор на изпълнители, като в случай че бъдат констатирани несъответствия, разходите за съответните дейности няма да бъдат признати.

В процеса на изпълнение на сключените договори за безвъзмездна финансова помощ, Управляващият орган ще осъществява предварителен контрол за спазване на правилата за избор на изпълнители от страна на бенефициента съгласно приложимото законодателство единствено в случаите, в които бенефициентът изрично е изявил желание за това.

При подготовката на проектните предложения кандидатите следва да съобразят необходимостта от прилагане на процедури за избор на изпълнител и съответно да посочат това като част от предвидените за изпълнение дейности и да го отразят във времевия график за изпълнение на проекта във Формуляра за кандидатстване.

При провеждане на процедурата/ите за избора на изпълнител/и, бенефициентът следва да спазва принципа на свободна и лоялна конкуренция и да прилага подходящи мерки за избягване предотвратяването, ограничаването или нарушаването на конкуренцията.

По настоящата процедура за безвъзмездна помощ **няма** ограничения относно произхода на придобиваните активи.

Правата и задълженията, които възникват за бенефициента са описани в приложения образец на Договор за безвъзмездна финансова помощ по Оперативна програма „Иновации и конкурентоспособност” 2014-2020 (Приложение К) и Общите условия към финансираните по Оперативна програма „Иновации и конкурентоспособност” 2014-2020 договори за безвъзмездна финансова помощ (Приложение Л). В процеса на изпълнение на проектите, бенефициентите следва да се придържат към правилата и процедурите, описани в Ръководството за изпълнение на договорите за безвъзмездна финансова помощ по ОПИК 2014-2020.

Изпълнението на проекта, за който е поискана безвъзмездна финансова помощ, стартира веднага след подписването на договора за безвъзмездна финансова помощ. Всички дейности трябва да бъдат извършени след датата на подписване на договора за предоставяне на безвъзмездна финансова помощ и до изтичане на срока за изпълнение на проекта.

Всеки кандидат може да подаде сигнал за наличие на нередности и/или измами или съмнение за нередности, и/или измами при провеждане на процедурата за предоставяне на безвъзмездна помощ, и/или при изпълнение, съответно отчитане на проекта по реда и при условията, установени в чл. 4 – чл. 10 от Наредбата за определяне на процедурите за администриране на нередности по фондове и програми, съфинансирани от Европейския съюз и съгласно подписаната от него Декларация за нередности (Приложение М).

Ако бенефициентът не може да изпълни дейностите, заложени в договора, плащанията могат да не се извършат (цялостно или частично) в зависимост от невъзможността за изпълнение на задълженията от страна на бенефициента.

Изменение на договора за безвъзмездна финансова помощ се извършва чрез сключване на Анекс (допълнително споразумение) към договора по взаимно съгласие на страните, с изключение на случаите и при условията, предвидени в чл. 8 от Общите условия към финансираните по Оперативна програма „Иновации и конкурентоспособност” 2014-2020 договори за безвъзмездна финансова помощ (Приложение Л към Насоките за кандидатстване и неразделна част от договора за предоставяне на безвъзмездна финансова помощ). Анексът към договора не може да нарушава конкурентните условия, съществуващи към момента на сключване на договора и равното третиране на бенефициентите.

Съгласно правилата на Регламент 1303/2013, Управляващият орган следва да извършва проверки за удостоверяване на административните, финансовите, техническите и физическите аспекти от изпълнението на проектите. Проверките могат да бъдат както административни – проверка на документи, предоставени във връзка с възстановяване на разходи, така и проверки на място за изпълнение на дейностите, заложени по проекта. Проверките от страна на Управляващия орган се извършват на всички проекти и/или на проекти, определени на база извадка. Бенефициентът е задължен да осигури директен достъп (както по време на изпълнението на проекта, така и след неговото приключване) на представители на Управляващия орган, и/или други одитиращи институции с цел извършването на проверка на място на резултатите от изпълнението на проекта.

Бенефициентът е задължен да докладва и отчита изпълнението на проекта в съответните отчетни форми и документи, приложени към Ръководството за изпълнение на договорите по ОПИК 2014-2020.

Бенефициентът трябва да води точна и редовна документация и счетоводни отчети, отразяващи изпълнението на проекта, използвайки подходяща система за документооборот и счетоводно отчитане. С всяко искане за междинно плащане, в хода на изпълнение на договора, бенефициентът е задължен да изготви и представи на Управляващия орган междинен технически и финансов отчети, които да съдържат необходимите приложения с пълна информация за всички аспекти на изпълнението за отчетния период. След приключването на дейностите по договора за безвъзмездна финансова помощ, бенефициентът е длъжен да изготви и представи на Управляващия орган финален технически и финансов отчети, съдържащи информация относно цялостното изпълнение на дейностите и постигнатите резултати. Отчетите се изготвят съгласно образците, приложени към Ръководството за изпълнение на договорите по ОПИК 2014-2020. Тези отчети трябва да посочват и постигането на резултатите и целите на проекта чрез предварително зададените индикатори, както и да показват реалното изпълнение на заложените очаквани резултати. Отчетите следва да отразяват и съответствието на дейностите с хоризонталните политики на ЕС, да описват основните проблеми, възникнали по време на изпълнението на проекта, както и как тези проблеми са били решени или причините за това да не бъдат преодолени.

**ВАЖНО: По време на изпълнение на проектите бенефициентите следва да съблюдават принципа на устойчивост на инвестициите като осигурят устойчивост на постигнатите резултати и след приключване изпълнението на проекта. В случаите, когато в рамките на период от три приключени финансови години, следващи годината на приключване на проекта не бъде постигната най-малко 75 % от средната претеглената стойност на индикаторите за изпълнение, Управляващият орган ще изиска възстановяване на от 5% до 25 % от реално платения размер на безвъзмездната финансова помощ при условията и по реда, посочени в договора за безвъзмездна финансова помощ (Приложение К към настоящите Насоки за кандидатстване).**

Пример за изчисляване на финансовите корекции, в резултат от неизпълнение на заложените индикатори по проекта може да бъде намерен в Приложение Ч.

Допълнително, в хода на изпълнение на проекта, Ръководителят на Управляващия орган, може да изиска от бенефициента да предостави доклади и/или допълнителна информация относно напредъка, постигнат по проекта.

Всички писмени инструкции и указания на Ръководителя на Управляващия орган, свързани с изпълнението на проекта, включително такива, предоставяни след влизането в сила на договора за безвъзмездна финансова помощ, имат задължителен характер за бенефициентите по настоящата процедура за предоставяне на безвъзмездна финансова помощ.

Съгласно чл. 12 от Регламент на Комисията (ЕС) № 651/2014 всички документи, които са необходими, за да се установи спазването на всички условия, определени в същия регламент следва да се съхраняват за срок 10 години от датата на предоставяне на последната помощ по схемата. За целите на настоящата процедура за дата на предоставяне на помощта по смисъла на чл. 2, пар. 28 от Регламент на Комисията (ЕС) № 651/2014 се счита датата на сключване на договора за безвъзмездна финансова помощ.

### 26.3. Финансово изпълнение на проектите и плащане

Всички допустими разходи (надлежно доказани със съответната фактура или друг счетоводен документ с еквивалентна доказателствена стойност), могат да бъдат представени за плащане само веднъж – т.е. разходите, за които е поискана безвъзмездна финансова помощ, не могат да бъдат предоставяни за плащане към други източници.

Бенефициентът е задължен да поддържа отделна аналитична сметка/подсметка и счетоводна документация за допустимите разходи по проекта и използването на средствата от безвъзмездната финансова помощ. За повече информация относно сертифициране на разходите вижте Указания на Министерство на финансите ДНФ № 2/01.07.2014 г. относно сертифициране на разходите по oперативни програми, съфинансирани от Европейския фонд за регионално развитие, Европейския социален фонд, Кохезионния фонд, Инициативата за младежка заетост и Фонда за европейско подпомагане на най-нуждаещите се лица на Европейския съюз за финансовата рамка 2014 - 2020 г. (Приложение Р към Насоките за кандидатстване).

В съответствие с Указание № НФ-5/28.07.2014 г. на министъра на финансите относно третиране на данък върху добавената стойност като допустим разход, бенефициентите са отговорни за администриране на процеса на определяне на данък върху добавената стойност като допустим разход. ПМС № 119/20.05.2014 г. въвежда понятието „възстановим данък добавена стойност” и го определя като недопустим разход за съфинансиране от оперативните програми. Бенефициентите са длъжни да следват Указанията на министъра на финансите (Приложение П към настоящите Насоки за кандидатстване) за определянето на ДДС като „възстановим” и следователно недопустим разход по ОПИК и настоящата процедура, или като „невъзстановим” и следователно допустим разход по ОПИК и настоящата процедура при оформянето на исканията за плащане, документалната отчетност, както и всички други свои задължения по Указанията във връзка с получаване на средства по настоящата процедура.

Максималният размер на безвъзмездната финансова помощ задължително се фиксира в договора за безвъзмездна финансова помощ. Фиксираният в договора размер на безвъзмездната финансова помощ се основава на бюджета, който е предварителна оценка на размера на допустимите разходи, необходими за изпълнението на проекта. Фиксираният в договора размер на безвъзмездната финансова помощ е окончателен, но действителният размер на подлежащата на изплащане помощ се определя след приключване на всички допустими дейности по проекта и зависи от тяхното надлежно удостоверяване и одобряване на действително извършените разходи.

Недопустими са промени в бюджета на договора, водещи до увеличаване на първоначално договорения процент и размер на безвъзмездната финансова помощ по договора и/или водещи до превишаване на средствата по бюджетни пера, за които има определен в Насоките за кандидатстване максимален размер/процент.

По настоящата процедура за предоставяне на безвъзмездна финансова помощ се предвиждат 3 варианта на плащане, както следва:

**Вариант 1** (с авансово плащане, междинни и окончателно плащане):

Бенефициентите по настоящата процедура имат право да получат авансово плащане като представят искане за плащане по договор за безвъзмездна финансова помощ (Приложение Н). Авансовото плащане може да бъде в размер до 40% от общия размер на безвъзмездната финансова помощ. Условие за неговото извършване е предоставянето от страна на бенефициента наБанкова гаранция (Приложение О) покриваща пълния размер на исканата авансова сума и Финансова идентификационна форма (съгласно образеца, приложен към Ръководството за изпълнение на договорите по процедурата).

След представяне на посочените документи Управляващия орган превежда размера на авансовото плащане по банкова сметка на бенефициента, открита за целите на проекта. Бенефициентът може да използва средствата по тази сметка съгласно условията, определени в договора за откриването й. Бенефициентът има право на междинни плащания. За да получи исканата сума, бенефициентът трябва да представи доказателствени документи, които удостоверяват изпълнението на отчитаните дейности/действия и изразходването на средствата. Документите се проверяват, разходите се верифицират и на бенефициента се изплаща тази част от изразходваните средства, която отговаря на процента на безвъзмездната финансова помощ, посочен в договора.

Общият размер на авансовото и междинните плащания не може да надхвърля 95% от стойността на безвъзмездната финансова помощ.

Размерът на окончателното плащане се изчислява след приключване на проекта, одобряване на финалния технически и финансов отчет, като се приспаднат сумите по отпуснатите авансови и междинни плащания.

Заявяването на авансово плащане от страна на бенефициентите не е задължително.

**Вариант 2** (само междинни плащания и окончателно плащане):

В този случай бенефициентът първоначално заплаща всички разходи по изпълнение на проекта за определен период. За да получи исканата сума за междинно плащане, бенефициентът трябва да представи за одобрение междинен технически и финансов отчет. Отчетът трябва да съдържа доказателствени документи, които удостоверяват изпълнението на отчитаните дейности/действия и изразходването на средствата (съгласно образците, приложени към Ръководството за изпълнение на договорите по процедурата). Документите се проверяват, разходите се верифицират и на Бенефициента се изплаща тази част от изразходваните средства, която отговаря на процента на безвъзмездна финансова помощ, посочена в договора. Общият размер на междинните плащания не може да надхвърля 95% от стойността на безвъзмездната финансова помощ. Размерът на окончателното плащане се изчислява след приключване на проекта, одобряване на финалния технически и финансов отчет като се приспаднат сумите по отпуснатите междинни плащания.

**Вариант 3** (само окончателно плащане):

Окончателното плащане в размер на общата стойност на безвъзмездната финансова помощ, изчислена като се приложи процента, посочен в чл. 3.2 от Договора за безвъзмездна финансова помощ към общите верифицирани разходи. То се извършва след одобрението на финалния отчет, в съответствие с чл. 2.6 и чл. 2.7 от Общите условия към финансираните по Оперативна програма „Иновации и конкурентоспособност“ договори, придружен с искане за плащане, подадено по образец в срока и при условията на ДНФ № 1/01.07.2014 и ДНФ № 2/01.07.2014 г..

В случай че бенефициентът избере Вариант 1 или Вариант 2, т.е. в случаите, когато плащането на безвъзмездната финансова помощ ще се извърши на няколко вноски (траншове), помощта и допустимите разходи следва да бъдат сконтирани до съответната стойност към момента на предоставянето на помощта, при използване на референтния лихвен процент, използван за нуждите на държавните помощи, приложим към датата на предоставяне на помощта в съответствие с чл. 7, ал. 3 от Регламент на Комисията (ЕС) № 651/2014. Референтният лихвен процент се актуализира периодично от Европейската комисия. Референтният лихвен процент за Република България за съответния период се оповестява на следния интернет адрес: http://stateaid.minfin.bg/bg/page/424 .

Сконтирането[[45]](#footnote-45) ще се извършва от Управляващия орган с оглед гарантиране, че предоставената безвъзмездна финансова помощ ще бъде съобразена с интензитета за помощта, предвиден в регионалната карта за държавна помощ за България, и с праговете и интензитетите за държавна/минимална помощ, посочени съответно в т.9 и т.10 от Насоките за кандидатстване, както и за докладване на помощта.

### 26.4. Мерки за информиране и публичност

Всички бенефициенти трябва да прилагат подходящи мерки за публичност и информираност съгласно правилата на Приложение XII на Регламент (ЕС) № 1303/2013.

Бенефициентите са длъжни да упоменат финансовия принос на Европейския фонд за регионално развитие чрез Оперативна програма „Иновации и конкурентоспособност” 2014-2020 в информацията, изготвяна и предоставяна във връзка с изпълнението на проекта, във всички отчети за изпълнение на договора (междинни и финален), както и във всички други документи, отнасящи се до изпълнението на дадена дейност по проекта. Във всички обяви и публикации, свързани с изпълнението на проекта, бенефициентът е длъжен да оповести, че проектът е получил финансиране от ЕФРР чрез ОПИК.

По време на изпълнението на даден проект бенефициентът информира обществеността за получената от ЕФРР подкрепа, като:

а) включва на интернет страницата си, когато такава съществува, кратко описание на проекта, пропорционално на равнището на подкрепа, включително на неговите цели и резултати, и откроява финансовата подкрепа от ЕС;

б) поставя минимум един плакат с информация за проекта (поне размер А3), в който се споменава финансовата подкрепа от ЕС, на видно за обществеността място, като например входа на сграда.

Плакатът следва да съдържа следната текстова и визуална информация:

- емблемата на ЕС и упоменаването „Европейски съюз“;

- наименованието на съфинансиращия фонд - Европейски фонд за регионално развитие;

- общото лого за програмен период 2014-2020 г.;

- наименованието на Оперативна програма „Иновации и конкурентоспособност” 2014-2020;

- наименованието на проекта;

- общата стойност на проекта, както и размера на европейското и националното съфинансиране, представени в български лева;

- начална и крайна дата на изпълнение на проекта.

Не по-късно от три месеца след приключването на даден проект бенефициентът поставя постоянна табела или билборд (които заместват плаката) с големи размери на видимо за обществеността място за всеки проект, който изпълнява следните критерии:

а) общата публична подкрепа за проекта надхвърля 500 000 евро; както и

б) проектът се състои в закупуване на физически предмет (материален актив) или във финансиране на инфраструктура или на строителни работи.

Постоянната табела или билбордът следва да съдържат същите задължителни елементи като плаката (описани по-горе), като емблемата на ЕС, упоменаването „Европейски съюз“ и наименованието на финансиращия фонд трябва да заемат минимум 25% от площта им. Те се изготвят в съответствие с техническите характеристики, приети от Европейската комисия.

Емблемата на ЕС следва да е в съответствие с графичните стандарти, определени в приложение II от Регламент за изпълнение (ЕС) № 821/2014 на Комисията.

В случаите на закупуване на оборудване е необходимо да се поставят стикери върху всеки актив, закупен по проекта, включващи информация за финансовия принос на ЕС чрез ОПИК.

Пълният набор от мерки за информиране и публичност, които бенефициентите трябва да прилагат при изпълнение на проекти финансирани от ЕСИФ се съдържа в „Единния наръчник на бенефициента за прилагане на правилата за информация и комуникация" 2014-2020, който може да бъде намерен на интернет страницата на Управляващия орган - <http://www.opcompetitiveness.bg/module3.php?menu_id=359>. На същата страница могат да бъдат намерени и векторните варианти на логото на ОПИК.

**ВАЖНО:** Неспазването на правилата за визуализация може да доведе до непризнаване на част или на цялата стойност на извършените по проекта разходи.

## 27. Приложения към Насоките за кандидатстване:

Указания за попълване на електронен Формуляр за кандидатстване – Приложение А;

Бизнес план – Приложение Б;

Декларация, че кандидатът е запознат с условията за кандидатстване – Приложение В.

Декларация по чл. 9, ал. 8, т. 1 на ПМС № 107/10.05.2014 – Приложение Г;

Декларация за държавни/минимални помощи – Приложение Д.

Декларация за обстоятелствата по чл. 3 и чл. 4 от Закона за малките и средните предприятия - Приложение Е.

Декларация за ненарушаване на чужди права върху интелектуална собственост - попълнена по образец Приложение Ж.

Сравнителен анализ на внедряваната иновация – Приложение З.

Декларация за съгласие данните на кандидата да бъдат предоставени от НСИ на УО по служебен път - Приложение И.

Критерии и методология за оценка на проектните предложения – Приложение Й;

Договор за безвъзмездна финансова помощ по Оперативна програма „Иновации и конкурентоспособност” 2014-2020 – Приложение К;

Общи условия към финансираните по Оперативна програма “Иновации и конкурентоспособност” 2014-2020 договори за предоставяне на безвъзмездна финансова помощ – Приложение Л;

Декларация за нередности – Приложение М;

Искане за плащане по договор за безвъзмездна финансова помощ – Приложение Н;

Банкова гаранция - Приложение О;

Указание № 91-00-137/24.03.2014 г. на министъра на финансите относно актуализиране на указание на министъра на финансите за третиране на данък върху добавената стойност като допустим разход при изпълнение на проекти по Оперативните програми, съфинансирани от Структурните фондове и Кохезионния фонд на Европейския съюз, за финансовата рамка 2007 – 2013 г., издадено с № 91-00-502/27.08.2007 г. – Приложение П;

ДНФ № 2/01.07.2014 г. относно сертифициране на разходите по oперативни програми, съфинансирани от Европейския фонд за регионално развитие, Европейския социален фонд, Кохезионния фонд, Инициативата за младежка заетост и Фонда за европейско подпомагане на най-нуждаещите се лица на Европейския съюз за финансовата рамка 2014 - 2020 г. – Приложение Р;

Приложение I към Договора за функциониране на Европейския съюз – Приложение С;

Приложение № 4 към Наредба № 9 от 21 март 2015 г. за прилагане на подмярка 4.1 „Инвестиции в земеделски стопанства“ от мярка 4 „Инвестиции в материални активи“ от Програмата за развитие на селските райони за периода 2014 – 2020 г., - Приложение Т;

Класификатор на икономическите дейности /КИД - 2008/ – Приложение У;

Списък с районите за планиране и областите, попадащи в тях – Приложение Ф;

ДНФ № 1/01.07.2014 г. относно условията и реда на изплащане на финансовата помощ със средства от Европейския фонд за регионално развитие, Европейския социален фонд, Кохезионния фонд, Инициативата за младежка заетост, Фонда за европейско подпомагане на най-нуждаещите се лица на Европейския съюз и кореспондиращото национално съфинансиране за финансова рамка 2014 - 2020 г. - Приложение Х;

Техническа спецификация на предвидените за закупуване ДМА и ДНА - Приложение Ц.

Методологически насоки за индикаторите по процедурата - Приложение Ч.

Използвани съкращения и основни дефиниции – Приложение Ш.

Указания за условията и реда за подаване на проектни предложения и тяхната оценка по електронен път чрез Информационната система за управление и наблюдение 2020 „ИСУН“ 2020, утвърдени от заместник министър-председателя по европейските фондове и икономическата политика – Приложение Щ.

Справка-декларация относно активите, свързани с дейността, която ще се модернизира или активите, които ще бъдат използвани при производството на нов продукт-Приложение Ъ.

1. Моля, запознайте се с използваните съкращения и основни дефиниции по процедурата (Приложение Ш). [↑](#footnote-ref-1)
2. Определянето на категорията на предприятията е в съответствие с разпоредбите на чл. 3 и чл. 4 от Закона за малките и средни предприятия, които не са в противоречие с определението за МСП съгласно Приложение I на Регламент (ЕС) № 651/2014. [↑](#footnote-ref-2)
3. Моля, имайте предвид дефиницията за започване на работата по чл. 2, т. 23 от Регламент на Комисията (ЕС) № 651/2014, дадена в Приложение Ш към настоящите Насоки [↑](#footnote-ref-3)
4. Съгласно Класификация на териториалните единици за статистически цели в България. Списъкът с районите за планиране и областите, попадащи в тях са посочени в Приложение Ф. [↑](#footnote-ref-4)
5. Моля, имайте предвид дефиницията за започване на работата по чл. 2, т. 23 от Регламент на Комисията (ЕС) № 651/2014, дадена в Приложение Ш към настоящите Насоки [↑](#footnote-ref-5)
6. Административна единица област. [↑](#footnote-ref-6)
7. При окончателно плащане Управляващият орган извършва проверка дали сконтираната стойност на безвъзмездната помощ към сконтираната стойност на допустимите разходи е в рамките на допустимия интензитет при прилагане на следната формула: PV = FV/(1+i) , където PV е сконтирана стойност, FV е реална стойност, i е лихвеният процент, а t – периода на изпълнение в години. [↑](#footnote-ref-7)
8. За целите на настоящите Насоки под „лице с право да представлява кандидата“ следва да се разбира официален представител на предприятието-кандидат, като документите, които се подават на етап кандидатстване, не могат да се подписват с КЕП от упълномощени лица. [↑](#footnote-ref-8)
9. Съгласно дефинициите, дадени в чл. 2, пар. 8, 9, 10, 11, 43, 44, 45 от Регламент на Комисията (ЕС) № 651/2014, т. 12 от Рамката за държавната помощ за корабостроенето и Приложение Ш към настоящите Насоки за кандидатстване. [↑](#footnote-ref-9)
10. Проектите, реализирани в тематичната област, следва да са в съобразени с критериите за недопустимост на кандидатите, описани в т.11.2, и по-специално демаркацията с ПРСР и ограниченията за предприятията от секторите на рибарството и аквакултурите, първично производство на селскостопански продукти; преработката и продажбата на селскостопански продукти. [↑](#footnote-ref-10)
11. Рутинните модернизации включват незначителни промени по стока или услуга, които са очаквани и планирани предварително. Развитието на модернизацията/подобрението се основава на рутинни, утвърдени дейности. Например, антивирусните софтуерни програми се закупуват с очакването за чести актуализации, които да се справят с новите вируси. Хотелските вериги строят нови хотели с очакването мебелировката, осветителните тела и баните да бъдат подновявани регулярно, въпреки че това може да бъде в рамките на 10 или 20-годишен цикъл. [↑](#footnote-ref-11)
12. С оглед на спецификата на процедурата, допустимо е ползването на определени услуги, извършвани от лабораториите, а не наемането на лаборатории от кандидата за определен период от време. [↑](#footnote-ref-12)
13. Съгласно дефиницията за започване на работата по чл. 2, пар. 23 от Регламент на Комисията (ЕС) № 651/2014, дадена в Приложение Ш към настоящите насоки. [↑](#footnote-ref-13)
14. В съответствие с чл. 125, пар. 5 от Регламент (ЕС, ЕВРАТОМ) № 966/2012 г. печалбата се определя като надвишаването на постъпленията спрямо допустимите разходи направени от бенефициента по съответния проект в момента на предявяване на искане за окончателно плащане на отпусната по проекта безвъзмездна помощ. Посочените постъпления се ограничават до прихода генериран от дейностите по проекта. [↑](#footnote-ref-14)
15. Разходите за доставка, монтаж, инсталиране, изпитване и въвеждане в експлоатация на оборудване/машини/съоръжения следва да бъдат включени в общата стойност на съответните активи, посочени в бюджета на проекта (т. 5 от Формуляра за кандидатстване). В случай че са посочени в отделни редове в бюджета на проекта, същите ще бъдат премахнати от бюджета. Относно дефиницията за материални активи се прилага чл. 2, пар. 29 от Регламент на Комисията (ЕС) № 651/2014 и Приложение Ш към настоящите насоки. [↑](#footnote-ref-15)
16. Съгласно дефиницията, дадена в чл. 2, пар. 30 от Регламент на Комисията (ЕС) № 651/2014 и в Приложение Ш към настоящите насоки. [↑](#footnote-ref-16)
17. Съгласно дефиницията, дадена в чл. 2, пар. 94 и 95 от Регламент на Комисията (ЕС) № 651/2014 и в Приложение Ш към настоящите насоки. [↑](#footnote-ref-17)
18. Посочените условия са дадени и в Приложение Ш. [↑](#footnote-ref-18)
19. Проектите, реализирани в тематичната област, следва да са в съобразени с критериите за недопустимост на кандидатите, описани в т.11.2, и по-специално демаркацията с ПРСР и ограниченията за предприятията от секторите на рибарството и аквакултурите, първично производство на селскостопански продукти; преработката и продажбата на селскостопански продукти. [↑](#footnote-ref-19)
20. Еко-иновациите се определят като всяка форма на иновация, в резултат на която е налице, или е насочена към значителен и видим напредък към целта за устойчиво развитие чрез намаляване на въздействието върху околната среда, повишаване на устойчивостта към натиска върху околната среда или постигане на по-ефективно и отговорно използване на природните ресурси [↑](#footnote-ref-20)
21. По смисъла на чл. 2, пар. 2 от Регламент (ЕС) № 1407/2013 на Комисията. [↑](#footnote-ref-21)
22. Ръководството може да бъде намерено на следния интернет адрес: https://eumis2020.government.bg/docs/guide.pdf [↑](#footnote-ref-22)
23. Не се включват патентът/свидетелството за регистрация на полезен модел, с който е защитена внедряваната по проекта иновация. [↑](#footnote-ref-23)
24. Вписани в Търговския регистър не по-късно от 3 месеца преди датата на обявяване на процедурата. [↑](#footnote-ref-24)
25. За целите на настоящите Насоки под „лице с право да представлява кандидата“ следва да се разбира официален представител на предприятието, като проектното предложение не може да се подава от упълномощени лица. [↑](#footnote-ref-25)
26. За кандидатите, които са регистрирани/установени в държава-членка на Европейското икономическо пространство - аналогичен документ, издаден от еквивалента организация в съответната държава, задължително придружен от превод на български език, заверен от кандидата. [↑](#footnote-ref-26)
27. За кандидатите, които са регистрирани/установени в държава-членка на Европейското икономическо пространство - аналогичен документ, издаден от еквивалента организация в съответната държава, задължително придружен от превод на български език, заверен от кандидата. [↑](#footnote-ref-27)
28. В случай че документите са представени на чужд език, то те задължително следва да бъдат придружени от превод на български език, заверен от кандидата.

    В случаите, в които в документите не е упоменато дали цената е с включено ДДС се счита:

    - при български доставчици - описаната стойност в офертата е с ДДС, т.е. при изчисление на цената е необходимо да се извади ДДС.

    - при чуждестранни доставчици - описаната стойност в офертата е без ДДС. [↑](#footnote-ref-28)
29. Непредставянето на документа няма да доведе до отхвърляне на проектното предложение, но ще доведе до редуциране на разходи в бюджета на проектното предложение (т. 5 от Формуляра за кандидатстване). [↑](#footnote-ref-29)
30. Съгласно чл. 32, ал. 3 от Закона за счетоводството „Годишните финансови отчети на едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 100 000 лв., могат да се състоят само от отчет за приходите и разходите”. В този случай се представя целият отчет за приходите и разходите към Годишния отчет за дейността на кандидата.

    За кандидатите, които са регистрирани/установени в държава-членка на Европейското икономическо пространство - аналогичен документ, издаден от еквивалента организация в съответната държава, задължително придружен от превод на български език, заверен от кандидата. [↑](#footnote-ref-30)
31. Посоченият документ е част от Годишния отчет за дейността на кандидата. Съгласно чл. 92, ал.З, чл.219, ал.4, чл.252, ал.2, чл.259, ал.З от ЗКПО и чл.51 от ЗДДФЛ, юридическите и физическите лица заедно с годишната данъчна декларация подават и Годишен отчет за дейността (в сила от 01.01.2010 г.).Документът не се изисква за едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 100 000 лв.

    За кандидатите, които са регистрирани/установени в държава-членка на Европейското икономическо пространство - аналогичен документ, издаден от еквивалента организация в съответната държава, задължително придружен от превод на български език, заверен от кандидата. [↑](#footnote-ref-31)
32. Посоченият документ е част от Годишния отчет за дейността на кандидата. Съгласно чл. 92, ал.З, чл.219, ал.4, чл.252, ал.2, чл.259, ал.З от ЗКПО и чл.51 от ЗДДФЛ, юридическите и физическите лица заедно с годишната данъчна декларация подават и Годишен отчет за дейността (в сила от 01.01.2010 г.). Документът не се изисква за едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 100 000 лв. В този случай се представя Справка за предприятието към Годишния отчет за дейността на кандидата.

    За кандидатите, които са регистрирани/установени в държава-членка на Европейското икономическо пространство - аналогичен документ, издаден от еквивалента организация в съответната държава, задължително придружен от превод на български език, заверен от кандидата. [↑](#footnote-ref-32)
33. Посоченият документ е част от Годишния отчет за дейността на кандидата. Съгласно чл. 92, ал.З, чл.219, ал.4, чл.252, ал.2, чл.259, ал.З от ЗКПО и чл.51 от ЗДДФЛ, юридическите и физическите лица заедно с годишната данъчна декларация подават и Годишен отчет за дейността (в сила от 01.01.2010 г.). Документът не се изисква за едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 100 000 лв. В този случай се представя Справка дълготрайни материални и нематериални активи към Отчета за приходи и разходи.

    За кандидатите, които са регистрирани/установени в държава-членка на Европейското икономическо пространство - аналогичен документ, издаден от еквивалента организация в съответната държава, задължително придружен от превод на български език, заверен от кандидата. [↑](#footnote-ref-33)
34. Посоченият документ е част от Годишния отчет за дейността на кандидата. Съгласно чл. 92, ал.З, чл.219, ал.4, чл.252, ал.2, чл.259, ал.З от ЗКПО и чл.51 от ЗДДФЛ, юридическите и физическите лица заедно с годишната данъчна декларация подават и Годишен отчет за дейността (в сила от 01.01.2010 г.). Документът не се изисква за едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 100 000 лв. В този случай се предстаавя Справка заети лица към Отчета за приходи и разходи към Годишния отчет за дейността.

    За кандидатите, които са регистрирани/установени в държава-членка на Европейското икономическо пространство - аналогичен документ, издаден от еквивалента организация в съответната държава, задължително придружен от превод на български език, заверен от кандидата. [↑](#footnote-ref-34)
35. По процедурите за безвъзмездна помощ, започването на работата по инвестицията най-често е датата на сключване на първия договор с доставчика за придобиване на съответния актив. В случай че кандидата предвижда да сключи договор с доставчика на актива **през 2016 г.**, тогава, той трябва да приложи данъчен амортизационен план за **2013, 2014 и 2015 години**, но ако предвижда сключване на договора **например през 2017 г.**, следва да приложи данъчен амортизационен план **за 2014 и 2015 г.** и да попълни **прогнозни стойности за 2016 г., в Справката-декларация по Приложение Ъ.** [↑](#footnote-ref-35)
36. По процедурите за безвъзмездна помощ, започването на работата по инвестицията най-често е датата на сключване на първия договор с доставчика за придобиване на съответния актив. В случай че към датата на подаване на проектното предложение, се предвижда работата по инвестицията **да започне през 2016 г.** следва да се приложи **счетоводния амортизационен план за 2015 г.** В случай че кандидатът предвижда работата по инвестицията да започне след 2016, не прилага счетоводен амортизационен план, но посочва прогнозна балансова стойност на активите, изчислена съобразно счетоводната политика на кандидата **в Справката-декларация по Приложение Ъ**. Например при започване на работата през 2017 г., кандидатът следва да посочи прогнозна балансова стойност към 31.12.2016 г. **в Справката-декларация по Приложение Ъ.**  В случай че актива **е земя**, балансовата стойност се декларира от кандидата **в Справката-декларация по Приложение Ъ**. [↑](#footnote-ref-36)
37. За кандидатите, които са регистрирани/установени в държава-членка на Европейското икономическо пространство - аналогичен документ, издаден от еквивалента организация в съответната държава, задължително придружен от превод на български език, заверен от кандидата. [↑](#footnote-ref-37)
38. За кандидатите, които са регистрирани/установени в държава-членка на Европейското икономическо пространство - аналогичен документ, издаден от еквивалента организация в съответната държава, задължително придружен от превод на български език, заверен от кандидата. [↑](#footnote-ref-38)
39. В случай че по процедурата се извършва предварителен подбор на концепции за проектни предложения, се посочва и краен срок за подаване на концепциите. [↑](#footnote-ref-39)
40. В случай че един и същи кандидат е подал повече от едно проектно предложение, Оценителната комисия разглежда само последното постъпило проектно предложение, а предходните се считат за оттеглени. [↑](#footnote-ref-40)
41. Съгласно чл. 32, ал. 3 от Закона за счетоводството „Годишните финансови отчети на едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 100 000 лв., могат да се състоят само от отчет за приходите и разходите”.В този случай се представя целият отчет за приходите и разходите към Годишния отчет за дейността на кандидата. [↑](#footnote-ref-41)
42. Когато кандидатът съставя консолидиран финансов отчет или участва в консолидация, следва да бъдат представени консолидирани Отчет за приходите и разходите и Счетоводен баланс за последната приключена финансова година. [↑](#footnote-ref-42)
43. Посоченият документ е част от Годишния отчет за дейността на кандидата. Съгласно чл. 92, ал.З, чл.219, ал.4, чл.252, ал.2, чл.259, ал.З от ЗКПО и чл.51 от ЗДДФЛ, юридическите и физическите лица заедно с годишната данъчна декларация подават и Годишен отчет за дейността (в сила от 01.01.2010 г.). Документът не се изисква за едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 100 000 лв. В този случай се представя Справка заети лица към Отчета за приходи и разходи към Годишния отчет за дейността. [↑](#footnote-ref-43)
44. Съгласно чл. 32, ал. 3 от Закона за счетоводството документът не се изисква за предприятия едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 100 000 лв., [↑](#footnote-ref-44)
45. При междинно/окончателно плащане се извършва проверка дали сконтираната стойност на безвъзмездната помощ към сконтираната стойност на допустимите разходи е в рамките на допустимия интензитет при прилагане на следната формула: PV = FV/(1+i) , където PV е сконтирана стойност, FV е реална стойност, i е лихвеният процент, а t – периода на изпълнение в години. [↑](#footnote-ref-45)